text:
St Peter's College (Okoladi)
Na St Peter’s College mai Okoladi, Niusiladi e koronivuli ni lotu Katolika ka ra vuli kina na gonetagane yabaki 11 ki na 16 se 18. E tiko ena tauni levu e Okoladi, mai Niusiladi, ka koronivuli ni lotu katolika levu taudua e Niusiladi. A tauyavu ena 1939. E tauyavutaka na isoqosoqo ni lotu na Christian Brothers, ia mai na 2008, era sa veituberi kina na qasenivuli dina ga. Era duikaikai na kena gonevuli, tiko ena 1,200 na iwiliwili ke levu sara. Me baleta na vuli, e tauri kina, ni ra sa yabaki 16, na National Certificate of Educational Achievement assessment system (NCEA) kei na Cambridge International Examinations (CIE). E rauta ni lewe 70 na gonevuli era gole mai vanuatani. Gonevuli oti rogolevu e wili kina o Sir Michael Fay (daunibisinisi, dausoko) kei Sam Hunt (dauniserekali).
Intanet: www.st-peters.school.nz
Cibi: Dau loloma ka Dau veiqaravi (To Love and To Serve (Amare et Servire))
Mataqali koronivuli: Matanitu kei na Lotu Katolika (Yabaki 7-13)
Tikotiko: 23 Mountain Rd, Epsom, Auckland 3 Talevoni: +64 9 524 8108 Feks: +64 9 524 9459
Imeli: admin@st-peters.school.nz
Qasenivuli Liu: K. F. Fouhy


c: text/html

text:
Na veitaratara kei na TamadaVakalomalagi—e wili kina na noda dau masu Vua kei na Nona dau vakauqeti keda mai—e na ganita me rawa kina ni da lako curuma na cagi tokavuki ni veivakatovolei ena noda bula.
Kemuni na taciqu kei na ganequ, eda sa rogoca ena mataka nikua e levu sara na vosa vivinaka, kau vakavinavinakataki ira na sa vakaitavi kina. Eda marautaka ni tiko vata kei keda nikua o Elder Robert D. Hales ka sa bula vinaka tale mai. Bob, keimami lomani iko.
Ena noqu vakasamataka tiko na veika meu mai wasea vei kemuni ena mataka nikua, au nanuma ni na ganita meu wasea e so na ka au vakasamataka ka vakila ni na veiganiti ka sa kena gauna talega. Au masulaka meu na vakauqeti ena noqu vosa nikua.
Au sa bula tu mai ena vuravura qo me 84 na yabaki nikua. Meu na vakamacala ga vakalekaleka, niu a sucu ena yabaki e a vuka duadua kina ka sega ni kele, ena dua na waqavuka lailai, o Charles Lindberg mai Niu Ioka ki Parisi. E levu sara na veisau sa yaco ena 84 na yabaki sa oti oqo. Sa vuka na tamata ki na vula ka lesu mai. Na kena dina ga ni veika e dau tadrai tu ga ena noa sa yaco me ka dina nikua. Ena vuku ni dina o ya, ka yaco mai na tekinolaji ni noda gauna, sa totolo sara tiko na kena veiveisau mai, ka sa dredre na noda saga meda toso vata—kevaka mada meda sasaga tiko. Vei keda eda nanuma na talevoni cowiri ni qiri kei na taipa ga ena liga, na tekinolaji nikua sa bau verevereya sara ga.
Sa toso tale tikoga vakatotolo sara na kabasi ni ivakarau ni bula ni tamata. Na ivakarau ni bula ka a dau raici tu e liu ni sega ni dodonu ka tawa kilikili, sa tekivu me tutaki ka vakadonui mai vei ira e lewe levu sara.
Au se qai wilika ga oqo ena Wall Street Journal e dua na itukutuku mai vei Jonathan Sacks, na iliuliu levu ni Jiu e Peritania. E so na ka e vola meu wilika mada: “ena veivanua kece ena Ra kei vuravura mai na 1960, sa vaka me dua na cagitokavuki na ivalavala ni tamata, sa vaka me biu laivi na itovo ni bula ni veimaroroi. Eratou lagata na Beatles, na ka ga ena gadrevi, na loloma. Na ivakarau ni bula va-Karisito ni Judeo sa ceburaki laivi. Sa sosomitaka na [ivosavosa o ya]: [Cakava] ga na ka ena vinaka vei iko. Sa veisautaki na iVunau e Tini me Tini na Vakatutu Buli.”
Sa yaco me lelevaka o Rapai Sacks:
“Eda sa vakayagataka tiko vakasabusabu na noda uluniyau ni bulasavasava me vaka na noda dau vakayagataka na noda uluniyau vakailavo. …
“E tu na veitiki [vuravura] lelevu sa vakanadakui kina na lotu ka sega ni saqati na ivalavala ni volia, vakayagataka, daramaka, raqataka, baleta ni ganiti iko. Na itukutuku sa ikoya ni bulasavasava sa oti na kena gauna, vakasama vakavuku e baleti ira na dadatuvu, ka sa vaka me ibole tu nikua na ‘Mo kakua ga ni kilai.’”1
Kemuni na taciqu kei na ganequ, oqo,—sa kilai tu—ni vakamacalataka na vuravura eda bula tiko kina. Eda dau kureitaka li na ligada ena yaluma ka vakananuma se da na qai bula vakacava ena mataqali vuravura sa vaka tu oqo? Sega. Sa tu oqo vei keda na kosipeli i Jisu Karisito, ka da sa kila tu ni bula savasava, e sega ni sa oti na kena gauna, ni noda vakasama e tiko me tuberi keda yani, ka da na saumi taro ga ena noda ivalavala.
E dina ni sa veisau tiko mai na vuravura, ia na lawa ni Kalou sa ikoyakoya tikoga. E sega ni veisau; ena sega ni veisau. Na iVunau e Tini e tukuni koya sara tikoga ni—ivunau. Era sega ni vakatutu. Era se gadrevi vakabibi sara nikua me vaka ga ena gauna a soli ira kina na Kalou vei ira na kawa i Isireli. Kevaka meda na vakarorogo, eda na rogoca na voqa ni domo ni Kalou ni vosa tiko vei keda eke nikua:
“Me kakua vei iko na Kalou tani, koi au duadua ga.
“Mo kakua ni cakava vei iko e dua na matakau ceuceu. …
“Mo kakua ni cavuta wale na yaca i Jiova na nomu Kalou. …
“Mo nanuma na siga ni vakacecegu mo vakatabuya. …
“Mo vakarokorokotaki rau na tinamu kei na tamamu. …
“Mo kakua ni laba.
“Mo kakua ni ia na veibutakoci.
“Mo kakua ni butako.
“Mo kakua ni beitaka vakailasu na kai nomu. …
“Mo kakua ni dau kocokoco.”2
Na yavu ni noda veimaliwai sa matata tu; e sega tale ni veivosakitaki. E sega walega ni laurai ena iVunau e Tini, e tiko talega ena iVunau mai na Ulunivanua, ka solia vei keda na iVakabula ena nona a bula voli e vuravura. E kune ena nona ivakavuvuli kece sara. E kune ena ivakatakila ni gauna oqo.
Na Tamada Vakalomalagi sa ikoyakoya tikoga mai liu, nikua ka tawamudu. E tukuna vei keda na parofita o Momani ni “sega ni dauveivukiyaki na Kalou ia sai koyakoya tikoga ka tawamudu.”3 Ena vuravura oqo ka sa vaka me veisau mai na ka kecega, na Nona sega ni dauveivukiyaki e rawa ni da vakararavi kina, e dua na ikelekele e rawa ni da tautauri matua kina ka taqomaki, de da qai kuitaki yani ki na wasawasa tawakilai.
Ena kena irairai vei iko ni ra mamarau vakalevu cake o ira era tu oqo e vuravura mai vei iko. E so vei kemuni ena rairai nanuma ni da sa vakatabui ena vuku ni yavu ni noda ivakarau ka sa tauyavutaki tu ena Lotu. Kemuni na taciqu kei na ganequ, au vakaraitaka vei kemuni, ni sega ni dua na ka e uasivia na nomu vakila na marau ni yalomu ni o vakila ni sa cakacaka bula vei iko na Yalotabu ena nomu saga mo muria na iVakabula ka talairawarawa ki na ivunau. Na Yalo oya ena sega ni rawa ni vakilai ena vanua ni qaravi itavi e vuravura. A tukuna na iApositolo o Paula na dina: “Ia na tamata sa vakayago sa sega ni vakabauta na veika ni Yalo ni Kalou: ni sa ka lialia vua: a sa sega ni kila rawa ko koya ni ra sa kilai vakayalo ga.”4 Na vosa tamata vakayago e rawa ni baleta e dua ga vei keda kevaka eda vakatara me vakakina.
Me da sa na yadrava sara toka ga na noda sa tiko oqo ena vuravura ka sa toso tani tiko mai na veivanua ni veika vakayalo. Sa dodonu meda besetaka na veika e sega ni salavata kei na noda ivakatagedegede, meda na kakua ni sorova na veika eda vakamareqeta, na bula tawamudu vata kei na Kalou. Ena liwavi keda na cava ena veigauna, ni o ya sa ivakarau ni bula eke. Ia, eda sa vakaiyaragi vinaka tu me rawa ni da valuta kina, meda vuli mai kina, ka vakamalumalumutaka, ni sa tiko vei keda na kosipeli ka sa tiko e yaloda na lomana na iVakabula. E a kaya na parofita o Aisea,” Ia, na cakacaka dodonu ena vakatubura na vakacegu, kei na tiko dei me sega ni mudu.”5
Ni da sa na tikoga e vuravura ia meda kakua ni vaka vuravura, sa na ganita meda na dau veitaratara tiko kei na Tamada Vakalomalagi ena masu. O Koya e gadreva meda cakava vaka o ya; o Koya ena sauma mai na noda masu. Sa vakadreti keda na iVakabula, me vaka sa volai tu ena 3 Nifai 18, meda “dou vakatawa ka masu me kakua ni rawai kemudou na vere raica sa vinakata ko Setani me tauvuloni kemudou. …
“O koya mo dou dau masu tikoga vei Tamaqu ena yacaqu;
“Ia na ka kecega sa dodonu dou sa kerea vei Tamaqu ena yacaqu ka vakabauta ni dou na rawata, raica ena solia vei kemudou ko Koya.” 6
Au a rawata na noqu ivakadinadina ni kaukauwa ni masumasu niu se qai via yabaki 12. Au a cakacaka sara vakaukauwa meu rawata e so na ilavo kau sa maroroya rawa e lima na dola. Oqo ena gauna ni Vakaloloma Levu, na gauna sa bau ilavo levu toka o ya —vakauasivi vua e dua na gonetagane yabaki 12. Au a solia kece na noqu siliva ka rauta ni lima na dola vei tamaqu, sa qai solia lesu mai vei au o koya e dua na noti $5. Au kila ni a dua tiko na noqu inaki meu volia ena lima na dola oya, ka dina ga ni ena veiyabaki sa sivi oqo au sa sega ni nanuma rawa se cava. Na ka ga au nanuma rawa na bibi ni ilavo o ya vei au.
E a sega tu na neitou misini ni savasava ena gauna o ya, sa qai dau vakauta ga o tinaqu na neitou isulu ki na valenisavasava e veimacawa me laki sava mai kina. Ni oti e vica na siga sa dau kau lesu mai na ka e dau vakatokai tu na “isulusava suasua” sa qai dau vakaliliga o tinaqu ena wa ni vakamaca isulu ena daku ni neitou vale.
Au a ciqimaka na noqu lima na dola ena taga ni noqu daqari. Me vaka o ni sa rawa ni kila, qai kau na noqu daqari ki na valenisavasava ka tawa tu i loma ni taga na ilavo. Niu qai kidava mai na ka sa yaco au sa lomaleqa sara ga. Au kila ni dau vakaraici vinaka na taga ni bera ni dau sava na isulu. Kevaka me sega ni kunei na noqu ilavo ena gauna oqori, au sa kila sara tu ga ni sa na dreti laivi mai na taga ena gauna e sava tiko kina, ka na raica e dua na cakacaka e kea, ka na sega ni kila se ilavo nei cei, se me na vakauta lesu vei koya e nona. Sa kena irairai niu na sega beka ni raica tale na noqu lima na dola—ka ni a vakadeitaka vei au o tinaqu niu tukuna vua na ka sa yaco.
Au a vinakata tiko na ilavo o ya; au gadreva na ilavo o ya; au a cakacaka sara vakaukauwa meu rawata na ilavo oya. Au sa qai kila ni dua ga na ka meu cakava. Ena noqu sa lomaleqa tu vaka o ya au sa qai vuki vua na Tamaqu Vakalomalagi ka kerea Vua me maroroya na noqu ilavo me rawa ni kau lesu tale mai vei au.
Ni oti e rua na siga balavu e muri, kau sa namaka ni na kau lesu mai na neitou isula sava, au sa dabe toka ena katuba leka ni neitou vale meu waraka na lori ena kauta lesu mai. Ni sa lako cake mai na lori ena neitou mata ni vale sa tekivu tavatukituki na utoqu. Ni kau ga mai loma ni vale na isulu suasua au sa dreta sara ga na noqu tarausese ka cici ki na noqu rumu meu laki tara na kena taga. E nini na ligaqu niu sa tara tiko na taga. Niu sega ni kunea e dua na ka, au nanuma ni sa yali. Qai tara na noqu iqaqalo na lima na dola suasua oya. Ena gauna au dreta mai kina ena taga, au yalovakacegu sara ga. Au a cabora na noqu masu ni vakavinavinaka vua na Tamada Vakalomalagi ena Nona sauma na noqu masu.
Me tekivu mai na gauna balavu sa oti oya, e sega ni wili rawa na levu ni noqu masu sa saumi oti. Sega ni dua na siga meu sega ni veitaratara kei na Tamaqu mai Lomalagi ena masu. Oqo e dua na veiwekani au sa dau vakamareqeta sara—e dua, au na yali kevaka meu sega ni vakayacora. Kevaka mo ni se bera ni tekivutaka na veiwekani vakaoqo kei na Tamada Vakalomalagi, au vakauqeti kemuni mo ni cakava vakakina. Ni ko ni sa cakava, ko ni sa na taukena na veivakauqeti levu mai Vua ena nomuni bula—na ka sara ga e vinakati me tiko vei keda meda rawa ni bula tiko vakayalo ena vuravura oqo. Oqo na mataqali isolisoli ka dau veivakauqeti ka veituberi kina o Koya, kevaka me da kerea. Sa na dua na iyau talei dina sara.
Au dau yalomalumalumu sara ena gauna e dau veitaratara mai kina kei au na Tamaqu Vakalomalagi ena veivakauqeti. Au sa vulica meu kidava, vakararavitaka ka vakamuria. Sa vakavuqa sara na kena dau yaco na veivakauqeti vaka oqori. Dua na gauna ni veivakauqeti vakaoqori e yaco ena gauna e a vakatabui kina na Valetabu mai Frankfurt Jamani ena 1987. E a tiko vata kei keimami o Peresitedi Ezra Taft Benson ena imatai ni rua na siga ni kena vakatabui ka sa lesu tale, sa qai noqu itavi meu qarava na vo ni kena soqoni e tarava.
Ena Vakarauwai e a vakayacori kina e dua na soqoni baleti ira na lewenilotu mai Oladi ka ra wili tiko kina na iwase ni vanua e qarava na Valetabu e Frankfurt. Au a veikilai vinaka toka kei na dua na iliuliu mai Netherland, o Baraca Peter Mourik, ni se bera na soqoni, au a vakila ni dodonu me na vosa vei ira na lewenilotu mai Oladi, ena gauna ni soqoni, ka dodonu sara ga me imatai ni vosa. Niu sega ni raici koya ena dua na soqoni e valetabu ena mataka o ya, au a vola vei Elder Carlos D. Asay na Peresitedi ni iWasewase niu via kila se tiko ena soqoni o Peter Mourik se sega. Niu bera ni tucake meu sa liutaka na soqoni, e vola lesu mai vei au o Elder Asay ni o Baraca Mourik e sega ni tiko ena soqoni, Ia e vakaitavi tiko ena dua tale na soqo ka na qai mai tiko ena soqoni ni vakatatabu ena siga ka tarava vata kei ira na lewe ni iteki ni cakacaka ena mataivalu.
Niu sa tucake tu ena tevale meu kidavaki ira na tamata ka tuva na parokaramu, au vakila tale na veivakauqeti sega ni vakacalai rawa meu sa na kacivaka ga na yacai Peter Mourik me na imatai ni vosa. Oqo sa veicalati kei na ka au kila ka sa vola oti mai vei au o Elder Asay ni o Baraca Mourik e sega ni tiko e valetabu. Ena noqu vakararavi ki na veivakauqeti o ya au sa kacivaka sara na lagasere ni matasere na masu ka sa qai vakaraitaka ni sa imatai ni vosa o Baraca Peter Mourik.
Niu sa mai dabe ka rai yani vei Elder Asay, au raica na nona kidroa ena ka sa yaco. E muri e qai tukuna vei au ni rogoca ni sa kacivaki na yacai Baraca Mourik, e sega sara ga ni vakabauta ni o koya ya na ka e a rogoca.Tukuna o koya ni kila niu sa ciqoma na nona ivola kau sa wilika, sa qai sega ni kila rawa se na cava au kacivaka tu kina na yacai Baraca Mourik me na vosa, niu kila ni o koya e sega mada ga ni tiko ena loma ni valetabu.
Ena gauna taucoko e yaco tiko kina na ka oqo, a tiko voli o Peter Mourik ena dua tale na soqoni ena valenivolavola ni iwasewase mai Porthstrasse. Ni sa toso tiko na nona soqoni, e vakasauri na nona vuki vei Elder Thomas A. Hawkes Jr., na Mata ni iWasewase ka taroga, “Cava na gauna totolo duadua o rawa ni kauti au kina ki valetabu?”
O Elder Hawkes, sa kilai tu na totolo ni nona dau draiva ena nona motoka lailai ni veitau, e sauma mai ka kaya, “au rawa ni kauti iko ki kea ena loma ga ni 10 na miniti! Ia, na cava mada ko vinakata kina na lako i valetabu?”
Tukuna o Baraca Mourik ni sega ni kila na vuna e via lako kina ki valetabu, ia e kila ga ni dodonu me lako kina. Erau sa qai lako yani na lewe rua ki na valetabu.
Ena gauna era lagata tiko kina na matasere na sere totoka o ya, au veiraiyaki, ka nanuma ni dua ga na gauna oqo, au sa na raici Peter Mourik. A mani sega ni vakakina. Ia, au sega ga ni lomaleqa. Au vakadeitaka ni na sega ni dua na leqa.
A curu mai na katuba ni valetabu o Baraca Mourik ena gauna sa vakarau mai cava kina na masu, ka se bera tiko ga ni kila se cava e mai cakava e kea. Ni sa vakusakusa sobu yani ena loma ni olo, e qai raica na kequ iyaloyalo ena monita, sa qai rogoca niu sa kacivaka, “Eda sa na vakarorogo sara oqo vei Baraca Peter Mourik.”
E kidroa o Elder Asay ni sa curu mai o Peter Mourik ki na loma ni rumu ka mai tucake tu ena itutu ni vunau.
Ni oti na soqoni, keirau sa qai mai veitalanoataka kei Baraca Mourik na veika e yaco ni bera ni mai soli vua na gauna me vosa. Au sa dau vakananuma voli na veivakauqeti ka a yaco vei au ena siga o ya, vakakina vei Baraca Peter Mourik. Na veika matalia e a yaco ena siga o ya sa solia vei au e dua na ivakadinadina kaukauwa ena bibi ni buladodonu me rawa ni da ciqoma na veivakauqeti ka qai vakararavi kina—ka vakamuria—ni sa yaco mai. Au kila ni o ira era tiko ena soqoni ena Valetabu mai Frankfurt ena siga o ya e dodonu mera rogoca na ivakadinadina kaukauwa ka veivakauqeti ni Nona tamata o Baraca Peter Mourik.
Kemuni na taciqu kei na ganequ, na veitaratara kei na TamadaVakalomalagi—e wili kina na noda dau masu Vua kei na Nona dau vakauqeti keda mai—e na ganita me rawa kina ni da lako curuma na cagi tokavuki ni veivakatovolei ena noda bula. E sureti keda na Turaga, “Dou toro voleka mai vei au kau na qai toro voleka yani vei kemudou; dou vakasaqarai au vagumatua dou na qai kunei au.”7 Ni da vakayacora vakakina, eda na vakila na Yalona ena noda bula, ka solia vei keda na gagadre kei na yaloqaqa me da kaukauwa ka tudei ena buladodonu—me da “tudei … ena vanua tabu ka kakua ni yavalati rawa.”8
Ni sa liwavi keda tu na cagi ni veisau ka sa tekivu kakaseresere mai na bulasavasava ni noda vanua, meda na nanuma tiko na vosa yalayala ni Turaga vei ira era na dau vakararavi Vua: “Kakua ni ko rere; niu sa tiko vata kei iko; kakua ni ko taqaya; niu sa nomu Kalou: kau na vakaukauwataki iko; io, kau na tokoni iko; ena ligaqu imatau sa dau dina.”9
Sa dua na veiyalayalati! Me na qai noda na veivakalougatataki o ya, sa noqu masu, ena yaca talei ni Turaga o Jisu Karisito, emeni.
Show References
-
1. Jonathan Sacks, “Reversing the Decay of London Undone,” Wall Street Journal, 20 ni Okosi., 2011, online.wsj.com; vakaikuritaki. iDusidusi: O Lord Sacks na italatala liu ena United Hebrew Congregations of the Commonwealth.
-
-
3. Moronai 8:18.
-
4. 1 Korinica 2:14.
-
5. Aisea 32:17.
-
6. 3 Nifai 18:18–20.
-
-
-
9. Aisea 41:10.
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved

robotstxt: allowed

filter: keep


text: 1Au sa vakamamasu yani oqo vei kemuni e na yalomalua kei na yalomalumalumu i Karisito. Ko i au ko Paula o koya ko ni sa kaya, sa dau yalomalua ka yalomalumalumu ni tiko vata kei kemuni, ia sa dau doudou e na gauna sa tiko tani kina mai vei kemuni. 2Au sa vakamasuti kemuni mo ni qarauna me'u kakua ni doudou vakasivia ni'u yaco yani vei kemuni, ni'u sa vakadinata ni sa rawa me'u doudou vei ira era kaya ni keitou sa cakacaka voli e na gagadre vakavuravura. 3E dina ga keitou sa tiko ga e vuravura, ia keitou sa sega ni vala tiko e na dua na i valu vakavuravura. 4Na i yaragi keitou vakayagataka e na vala e sega ni yaragi vakavuravura, ia na i yaragi kaukauwa ni Kalou sa vakarusa na veibasai ni valu. 5Keitou sa vakarusa na veile lasu ka talaraka sobu na veibai cecere ni qaciqacia me voroka na kilai ni Kalou ka vagolea na veivakasama sa vesuki me talairawarawa vei Karisito. 6Ia ni sa ka taucoko na nomuni talairawarawa, keitou sa totogitaka na talaidredre kece ga. 7Ko ni sa raica wale ga na ka e sau. Ke dua sa vakadinata sara ni sa nei Karisito, me kila tale ga ko koya vaka i koya na ka oqo: ko i keitou tale ga keitou sa nei Karisito. 8Ia au sega ni madua kevaka au sa dokadokai au vakalevu e na vuku ni neitou kaukauwa e solia vei keitou na Turaga, mo ni vakatataki cake kina ka sega ni vakarusai. 9Au sega ni vinakata me rairai ni vaka au vakarerei kemuni e na noqu veivola veikemuni. 10E so era na kaya, “Sa rui bibi ka kaukauwa na veivola i Paula, ia ni sa mai tiko sara vei keda sa malumalumu, ka sa sega ni laulau na nona vosa.” 11Na tamata e vaka ko ya na nona vakasama me kila, ni ka keitou kaya e na i vola ni keitou yali e tautauvata ga kei na ka keitou kaya ni keitou tiko kei kemuni, sa i koya tale ga na ka keitou na cakava ni keitou yaco yani vei kemuni. 12E sega ni keitou gadreva me keitou wiliki vata se vakatautauvatataki keitou vata kei ira era dau via tukuni ira vaka i ira. Na tamata era bulia ga na i vakatagedegede me ra vakarautaki rra kina, ka lewa ga vaka i ira na i vakarau me ra lewai kina, era sa tamata lialia. 13Ia ko i keitou, keitou sa sega ni dokadokai keitou me sivia na neitou i yalayala, ia keitou sa cava ga e na i yalayala sa solia vei keitou na Kalou, sa wiliki tale ga kina na cakacaka e na kemuni maliwa. 14Keitou sa sega ni sivia na neitou i yalayala ni keitou sa lako mai vei kemuni; ni sa i keitou sa kauta taumada mai vei kemuni na i Tukutuku Vinaka kei Karisito. 15Ia keitou sa sega ni dokadokataka na cakacaka era sa cakava e so tale e na taudaku ni neitou i yalayala. Ia keitou sa nuitaka ga ni sa tubu cake na nomuni vakabauta, ka vakalevutaka na neitou cakacaka e na kemuni maliwa. 16Ka me keitou na qai la'ki vunautaka na i Tukutuku Vinaka ki na veivanua tani, keitou sa na sega ni qai la'ki dokadokataka na cakacaka sa caka e na nona vanua ni cakacaka e dua tani tale na tamata. 17Ia me vaka sa volai e na i Vola Tabu: “O koya sa vinakata me sakitaki koya, me sakitaki koya e na vuku ni Turaga” 18Ni sa sega ni vinakati ko koya sa tukuni koya vaka i koya, ia ko koya ga sa tukuni koya na Turaga.


text:
E na rawa vakacava meu ciqoma na veivosoti mai vua na Kalou?
Taro: E na rawa vakacava meu ciqoma na veivosoti mai vua na Kalou?
Sau ni taro: E kaya na nona vosa e na cakacaka 13:38, “O koya oqo mo ni kila, na veiwekani, ni sa vunautaki vei kemuni na vakabokoci ni valavala ca e na vukunaoqo”.
Na cava na veivosoti kei na vuna au gadreva kina?
Na i balebale ni vosa na bokoca se na vosota sai koya na kena vosoti se guilecava na veika sa oti. Ni da vakayacora e dua nai tovo tawa kilikili ki vua e dua, e da kerea na nona veivosoti me kua ni vakacacana na sala ni noda veiwekani. Na veivosoti e sega ni soli walega baleta ni dodonu ga vei keda na tamata meda vosoti ena noda caka cala. Na veivosoti e vakayacori ena yalo loloma, yalo e vakarokoroko kei na yalo e vinaka. Na veivosoti mo vakatulewa kina, mo kakuwa ni nanuma se maroroya e lomamu na veika sa oti.
E kaya na i vola tabu ni da gadreva kece na tamata e na vuravura oqo na veivosoti mai vua na Kalou. Ni da sai tamata valavala ca kecega. E kaya nai vola Na Dauvunau 7:20, “Ni sa sega na tamata yalododonu e vuravura, sa caka vinaka tiko, ka sega ni caka cala”. E na matai ni Joni 1:8, “Kevaka eda sa kaya sa sega ni tu vei keda na ca, eda sa vakaisini keda, a sa sega ni tu vei keda na dina”. Na i valavala kecega e vakaraitaki ni talaidredre vua na Kalou (Same 51:4). E kena i balebale ni da gadreva kecega na veivosoti. Kevaka sa sega ni bokoci na noda i valavala ca, e na tiko ga vei keda na cudru ni Kalou ka tawa mudu. (Maciu 25:46, Joni 3:36).
Na Veivosoti – Meu na taukena vakacava na bokoci ni valavala ca?
Me kakua ni cegu na noda vakavinavinaka ni sa Kalou yalo vinaka ka yalo loloma me bokoca na noda i valavala ca kecega. E kaya nona vosa e na i karua ni Pita 3:9, “Sa sega ni berabera na Turaga ni vakayacora na nona vosa ni yalayala, me vaka e ra sa nanuma na tamata eso sa berabera: sa vosoti keda ga vakadede, ni sa sega ni vinakata me rusa e dua, me yacova ga na veivutuni ko ira kecega na tamata”.
Sa i sau walega ni nodai valavala ca na mate me vaka ni sa volai ena Roma 6:23, “Ni sa kenai sau ni valavala ca na mate: ia sai solisoli walega ni Kalou na bula tawa mudu, ena vuku i Jisu Karisito na noda Turaga”. A mai mate e na vukuda na Karisito me bokoci kina na noda i valavala ca, e vakamatatataki e na Joni 1:1-14. E na i karua ni Koronica 5:21, “O koya sa sega vua na cala sa qisia ko koya mei soro ni nodai valavala ca; me vakayacori kina vei keda na veivakadonui ni Kalou e na vukuna. E na matai ni Joni 2:2, “ia sai bulubulu ni nodai valavala ca ko koya; a sa sega e na vuku ni noda walega, e na vuku talega ni nodra na kai vuravura kecega”. A tucake tale mai na Karisito me vakaraitaka e vuravura taucoko na kaukauwa ni Kalou me vaka ni sa volai e na matai ni Koronica 15:1-28. Me vakavinavinakataki na Kalou e na vuku ni tucake tale mai na mate na Karisito me vaka ni sa volai e na Roma 6:23 na dina ni sai solisoli walega ni Kalou na bula tawamudu e na vuku i Jisu Karisito na noda Turaga.
Ko gadreva li me bokoci na nomu I valavala ca? E tiko li e dua na ka e lomamu e vakataotaka tiko na nomu bula vakayalo? E rawa ni bokoci na nomu i valavala ca kevaka o tauri Jisu me nomui vakabula. E kaya na vosa ni Kalou ena Efeso 1:7, “o koya eda sa rawata kina na bula sa voli ena nona dra, io, na vakabokoci ni valavala ca, me vaka na nona loloma levu”. Sa bokoci kece na nodai valavala ca e na nona mai mate na Karisito ka dodonu vei keda na tamata me da kerea vua na Kalou e na vukui Jisu Karisito me bokoca na noda caka cala ni da vakabauta ka vakadinata nia mai mate walega na Karisito ena vuku ni nodai valavala ca. E na Joni 3:16-17, “Ni sa lomani ira na kai vuravura vakaoqo na Kalou, me solia kina na Luvena e dua bauga sa vakatubura, me kakua ni rusa ko ira yadua era sa vakabauti koya, me ra rawata ga na bula tawa mudu. Nisa sega ni tala mai na Luvena ki vuravura na Kalou me cudruvi ira na kai vuravura; me bula ga ko ira na kai vuravura ena vukuna”.
E rawarawa me da vosoti noda i valavala ca?
E rawarawa me da vosoti ka dredre me da volia ka taukena na veivosoti mai vua na Kalou. O na rawata ga ena vakabauta, ena vuku ni loloma kei na yalo vinaka ni noda Kalou. Kevaka ko na via tauri Jisu Karisito me nomui vakabula ka ciqoma talega na veivosoti mai vua na Kalou, mo cavuta na masu oqo. Turaga kemuni kila niu tamata i valavala ca vei kemuni ka dodonu ga mo ni cudruvi au. Ia e taura ko Jisu Karisito nai colacola ka dodonu meu cola, ena vuku ni vakabauti koya duadua ga au vakabulai kina. Au biuta na noqu vakabauta vei kemuni meu bula kina. Vinaka vakalevu ena nomuni loloma kei na veivosoti kei nai loloma ni Bula Tama Mudu. Emeni!"
Sa tiko li na nomu digidigi vua na Karisito ka vu mai na ka ko wilika eke? Ke io yalo vinaka curu “Au ciqoma Christ nikua”.
E na rawa vakacava meu ciqoma na veivosoti mai vua na Kalou?


text:
O cei ko Jisu?
Taro: O cei ko Jisu?
Sau ni taro: E vuqa na vakatataro e na gauna oqo e tarogi tiko kina ni bula tiko na Karisito se segai me vaka na taro ka tarogi taumada ka vaka oqo ne, e bula tiko beka e dua na Kalou? E da vakadinata kece ni a mai bula vakatamata na Karisito ena delai vuravura qo ka dau lako voli kina ena kada maliwa ena vanua ko Isireli ena rua na udolu na yabaki sa oti. E ra vakatavuvulitaka na vakabauta dina e so ni ko Jisu e parofita kai vakavuvuli vinaka ena nona bula voli vakatamata. Ia na dina ena I vola tabu e tukuna vei keda ni cecere cake main a bula ni parofita, bula ni vakavuvuli kei na bula e vakalou.
E nai vola ko C. S. Lewis ka vakatokai (Na Lotu Vakarisito Walega), “Au tovole tiko meu tatovi ira na tamata ka ra vosa vakalialia tiko na Karisito. Au sat u vakarau meu ciqomi koya me noqui vakavuvuli vinaka ia au sega ni ciqoma ni Kalou ko koya. Oqo e dua na ka me kakua saran i tusanaka mai gusuda. E na sega sara ni rawa vua e dua na tamata me vakayacora na veika lelevu ka mai vakarautaka voli vei keda na gone turaga ko Jisu Karisito. E na vaka ga na tamata lialia ko koya ka vakatautauvatataki kei na tamata e bula e na loma ni yalokase na tevoro mei eli. Mo digidigi vakadodonu. E rawa ni vakatokai koya na tamata lialia ko ya me luve ni Kalou se dua na ka e lolovira sara. E rawa ni ko vakadakui koya, kasiviti koya ke vakamatei koya ni sa yalo velavela, se ko rawa talega ni cuva vua ka vakatokai koya me nomu Turaga ka nomu Kalou. Me da kakua ni vakalialiai keda e nai rogorogo ni veika e vakayacora na tamata. E na sega ni solia vei keda e dua na galala ni qaravi Kalou dina baleta ni sa mai vua na tevoro ko koya.
Io, na cava sara mada qai kaya na gone turaga ko Jisu Karisito? Na cava e volai e nai vola tabu me baleti koya na luve ni Kalou? E kaya na nona vosa ka volai e na Joni 10:30, “Keirau sa duabau ga kei Tamaqu.” E na Joni 10:33, “Sa kaya vua ko ira na kai Jutia, sa segai e na vuku ni cakacaka vinaka keimami sa vakaviriki iko kina; ena vuku ga ni nomu vosa vakacacataka na Kalou; ena vuku talega ni ko sa tamata ga, ka sa qisi iko mo Kalou.” E kila vinaka na Jiu na vosa nei Jisu ni vakatusai koya ni o koya dina ga na Kalou: e a sega talega ni vakadiloi ira na Jiu ena ka e tukuna me baleti koya. E sega ni “vakatusa ni Kalou ga ko koya.” E vakamatatataki ena Joni 10:30, “Keirau sa duabau ga kei Tamaqu.” E dua na dina levu talega e volai e na Joni 8:58, “Sa kaya vei ira ko Jisu, e dina, e dina, au sa kaya vei kemudou, ni sa bera ni sucu ko Eparama, au sa bula.” E kaya talega na vosa ni Kalou ena Lako Yani 3:14, “A sa kaya vei Mosese na Kalou, SA BULA KOI AU VAKAI AU: a sa kaya, ko na vosa vakaoqo vei ira na Isireli, o koya sa yacana SA-BULA-KOI-AU sa talai au vei kemuni.”
E na Joni 1:1, e kaya nai vola tabu ni sa Kalou ko koya na vosa. Ena Joni 1:14, “A sa yaco me tamata ko koya na Vosa, ka tiko vata kei keda, (ia keitou a raica na nonai ukuuku, ni sa vaka nai ukuuku ni Le dua bauga sa vakatuburi mai vei Tamana,) sa sinai e na loloma kei na dina. E na Joni 20:28, “A sa vosa ko Tomasi, ka kaya vua, noqu Turaga, ka noqu Kalou!” E na Taito 2:13, “ni da waraka na ka ni veivakalougatataki eda sa nuitaka, kei na nona rairai vakaiukuuku na Kalou levu na nodai Vakabula ko Jisu Karisito. E na vola ni 2 Pita 1:1, “Oi au ko Saimoni Pita, ai talatala kei nai apositolo I Jisu Karisito, vei ira era rawata na vakabauta talei sa tautauvata kei na neitou e na yalododonu ni noda Kalou ko Jisu Karisito nai Vakabula.” Ai vola i Aisea na parofita 9:6, “Ni sa sucu mai e dua na gone me noda, sa soli mai vei keda e dua na gonetagane: ena vakatau kivei koya na lewa; e na vatokai na yacana ko Veivakurabuitaki, nai Vakavuvuli, na Kalou kaukauwa, na Tama ni gauna tawa mudu, na Tui ni Sautu.
E na i vola ka vola ko C. S. Lewis e kaya vaka oqo, na vakabauti Jisu me dua ga nai vakanuinui vinaka e sega ni ka ni digidigi walega. E vakamatatataka na Turaga ko Jisu Karisito ni o koya dina ga na Kalou. Kevaka e sega ni Kalou dina ena rawa ni lasu ka sega ni rawa me vakatokai koya me parofita se qasenivuli, se bula vakalou ko koya. E levu na nodra vakadidike na vuku. E ra tukuna ni levu na veika e volai e nai vola tabu e a tukuna ko Jisu e sega ni dodonu. Na dodonu cava e tu vei keda na tamata me da veiletitaka kina na vosa ni Kalou me baleta na luvena ko Jisu Karisito ena veika e tukuna se sega ni tukuna. E rawa vakacava ki vua na tamata ena gauna oqo me kila vakavinaka cake na veika me baleta na gone turaga ko Jisu Karisito ena ruanaudolu na yabaki sa oti me tautauvata kei ira na bula vata mai kei koya ena gauna ko ya. E kaya na Joni 14:26, “Ia na Dauveivakacegui, na Yalo Tabu, ko koya ena tala mai ko Tamaqu e na yacaqu, ena vakavulici kemudou e na ka kece ga kau a vosataka vei kemudou.” E na 1 Joni 2:2, “ia sai bulubulu ni nodai valavala ca ko koya; a sa sega ena vuku ni noda walega, ena vuku talega ni nodra na kai vuravura kecega.” E ka (Roma 5:8; 2 Corithns 5:21) sa Kalou dina ga ko Jisu ka rawa ni bokoca na nodai valavala ca. E bula vakatamata na gone turaga ko Jisu Karisito me rawa kina ni mate e na kauveilatai. E rawa ga na bula e na noda vakabauta na Luve ni Kalou. O koya ga na sala kin a bula kaya kina na nona vosa e na Joni 14:6, “Sa kaya vua ko Jisu, oi au na sala kei na vu-ni-dina, kei na vu-ni-bula, sa sega ni torovi Tamaqu walega e dua na tamata, e na vukuqu ga.”
O cei ko Jisu?


text:
Fiji's Family Network
Kaiei e dua a turuku me keta mai sota ka veikilai kina a Vono boi yawa ni Vanuaseu keta dau taleitakina na Matavuvale dot Com. Veiyasa i vuravura cava ko jiko kina au sa vakabula jiko yani vei kemunu ra weta - vono boi yawa ni Vulaga.
Members: 110
Latest Activity: Apr 26
Started by Luke Tharma. Last reply by Salote Waqanisau Sep 21, 2013.
Started by MEANI. Last reply by Lasarusa Volanaba Apr 12, 2012.
Started by MEANI. Last reply by laisani cox Dec 3, 2011.
Comment
Bula vinaka Matua kei kemuni kece a lewe ni Vono. Drau bula vinaka Luke kei Sairusi. Drau bau nakinaki jiko ki na gade mai ki noda ena dua a gauna ena yabaki i ei? Keitou nakinaki jiko ki na la'ki Siganisucu ki vanua ki Vakano mai ke vakatara na Kalou. Ia sa masulaki tiko ni na rawa ni keimami biuta waqa na ena 23 Diseba ka lesu mai ena 3 Januer 2014. Keitou a lako vata kei rau o Vili kei Kauvoli ena vula sa oti ena i lakolako ni kau mata ni gone vei rau na luvei Jerry Waqanisau Jnr, na luvequ ki Burenitu Nalawa Ra. O Kauvoli e rau veitavaleni kei Jerry na watiqu ia ko Vili keirau na veiganeni. Io small world! ! !
Malo bula a weka nu veisemati tiko mai ki na group kai. Dua ga a qou kerekere ke dua e kila tu a i cavuti ni veikorokoro se mataqali mai nakoro, qai kerekere me qai wasea mai....dua a kena sabolo kai me vakai keitou mai vadravadra a kana....dua a kanakana va kai naividamu. Kau kila jiko ni so tale tu niu kau sa rogoca oti ia kau se lailai sara kina. Au sa nuitaka, malo.
Malo a bula, dua tu ga a vakatataro, e bau dua e kila tu a lakolako ni waqa ki Vulaga ena vula mai qo June 2013, au na gade tiko ki Viti, au nanuma meu gade sara ki nakoro, Muanaicake!
Ie sa vagagalu a turuku iei...nu bula mai a weta, vakanuinui vinaka tu yani na siga ni kua
Kerekere me keta qai vei tokoni takina tiko mai a odra bula a vakatawana toka a weta dui bati ni lovo mai na koro.
malo.
O-ho! Bau dua toka mada ga a sasawena lailai, se - e?


text: 1A mani toso tiko na i lakolako i Paula ka yaco sara yani ki Tapi kei Lisitira. E tiko mai Lisitira e dua na tisaipeli ka yacana ko Timoci, e luve ni dua na marama Jiu ka sa vakabauta, ia e kai Kirisi ko tamana. 2E tamata rogo vinaka ko koya vei ira na vakabauta mai Lisitira kei Ikoniumi. 3Sa mani vinakata ko Paula me rau lako vata kaya, ka mani kauti koya ka la'ki ciliva. E a cakava oya ko Paula baleti ira na Jiu ka ra tiko e na yasayasa koya ka ni ra kila kece tu ni kai Kirisi ko tamana. 4Ia ni ratou sa vakalakova tiko na veikoro e kea, e ratou sa vakadewataka yarayara tale tiko ga na veivakaro era sa lewa na i apositolo kei ira na qase mai Jerusalemi, ka kaya vei ira me ra muria. 5Era sa mani tubu me ra kaukauwa e na vakabauta ko ira na veisoqosoqo lewenilotu, ka sa tubu tale tiko ga na kedra i wiliwili e na veisiga. 6E ratou a lakova na yasana taucoko ko Firijia kei na vanua ko Kalatia. Ia e a tarovi ratou na Yalo Tabu me ratou kakua ni vunautaka na vosa mai Esia. 7Ni ratou sa yaco ki na i yalayala ni yasana ko Misia e ratou sa qai tovolea me ratou lako ki na yasana ko Picinia, ia e a sega ni vakadonuya vei iratou na Yalo i Jisu. 8E ratou sa mani lako siviti Misia ka lako sobu sara ki na koro ko Tiroa. 9E na bogi ni siga koya e a qai raica e dua na raivotu ko Paula: e a raica ni tu cake tu e dua na kai Masitonia ka vakamasuti koya tiko ka kaya, “Lako mai ki Masitonia ka vukei keimami!” 10Ni oti ga na nona raica na raivotu koya, keitou sasaga sara me keitou lako ki na vanua ko Masitonia, ni keitou sa vakadinata ni sa kacivi keitou na Kalou me keitou la'ki vunautaka na i Tukutuku Vinaka vei ira mai kea. 11Keitou sa soko sara mai Tiroa ka mua vakadodonu yani ki na yanuyanu ko Samoceresa, ka ia sara ki na koro ko Niapili e na siga ka tarava. 12Mai kea keitou sa qai la'ki muri e vanua ka yaco sara yani ki na koro levu ko Filipai e na yasayasa vaka-Masitonia koya, ka koloni vaka-Roma. Keitou tiko e na koro koya ka vica vata na siga. 13E na Siga ni Vakacecegu keitou sa qai lako ki na taudaku ni koro, ki na bati ni uciwai e na vanua keitou nanuma ni dau caka kina na masumasu. Keitou sa mani la'ki dabe ka vosa vei ira na marama era soqoni vata yani kina. 14E a vakarorogo tiko e dua na marama ni koro ko Ceataira, ka yacana ko Litia. 'O koya e dua na dau volitaki i sulu lokaloka, ka dau qarava na Kalou. E a dolava na lomana na Turaga ka sa mani vakabauta kina na veika sa tukuna ko Paula. 15Ia ni sa papitaisotaki oti ko koya kei ira na lewe ni nona vale, sa qai kerei keitou, ka kaya, “Kevaka dou sa vakadinata ni'u sa vakabauta dina na Turaga, dou lako mai ka tiko mada e na noqu vale.” A sa cikevi keitou matua sara ko koya me keitou lako kina. 16E na dua na siga ni keitou sa lako tiko ki na vanua ka dau caka kina na masumasu, keitou sa qai sota kei na dua na goneyalewa bobula ka tiko vua e dua na yalo daurairai, ka rawa kina ni dau tukuna na veika e sa bera ni yaco. Sa dau vakavutuniyautaki iratou na nona turaga e na nona dau tukuna na ka vuni. 17Sa qai muri keitou mai ka qolouvaka tiko, “Ko iratou oqo na tamata ni Kalou Cecere Sara. E ratou sa vakaraitaka tiko vei kemuni na sala mo ni bula kina!” 18A cakava tiko vaka koya ko koya ka vica vata na siga. Sa mani rarawa vakalevu na loma i Paula, ka sa qai vuki vua ka kaya vua na yalo, "Au sa vakarota vei iko e na yaca i Jisu Karisito mo lako tani mai vua!” A sa lako tani sara na yalo e na tiki ni gauna ga koya. 19Ia ni ratou sa raica na nona turaga ni sa takali na ka e ratou a dau rawa i lavo tiko mai kina, e ratou sa qai tauri Paula kei Sailasa ka yarataki rau ki na makete vei ira na i liuliu. 20Ni ratou sa kauti rau yani vei iratou na turaganilewa, e ratou sa qai kaya, “Ko i rau na tamata oqo e rau Jiu ka rau sa mai vakatubu leqa vakalevu tiko e na koro oqo. 21E rau sa mai vakatavuvulitaka tiko na i valavala e so e sega ni dodonu vei keda me da taura se muria, ko i keda na kai Roma” 22Era sa qai tu vata kece mai na lewe vuqa me ra buturaki rau; e ratou sa qai luvata na nodrau i sulu ko iratou na turaganilewa ka vakarota me rau vakanakuitataki. 23Ia ni ra sa kanakuitataki rau oti vakalevu, era sa qai biuti rau ki na valeniveivesu, ka vakarota vua na i vakatawa ni valeniveivesu me yadravi rau matua. 24Ni sa taura oti ga na i vakaro koya ko koya, sa qai biliraki rau yani ki na tiki ni valeniveivesu e loma sara ka vesuka matua sara na yavadrau e na i vesu kau bibi. 25Ia e na lomaloma ni bogi, e rau sa qai masu ka laga sere vua na Kalou ko Paula kei Sailasa, ka ra a vakarogoci rau tiko ko ira na kena vo ni kaivesu. 26Sa qai yaco vakasauri e dua na uneune levu, ka kuretaka sara ga na yavu ni valeniveivesu. Era sa qai tatadoladola vata kece vakadua na i sogo ni katuba, ka sa tataseresere na kedra i vesu kece ga. 27Sa qai yadra mai e na moce na i vakatawa, ia ni sa raica ni sa tadola tu na katuba ni valeniveivesu, sa qai ucuna na nona i seleiwau, ka sa vakarau sara me vakamatei koya, ni nanuma ni ra sa dro na kaivesu. 28Sa qai kaci e na domo levu ko Paula, ka kaya, “Kakua ni vakacacani iko! Keimami sa tiko kece ga oqo!” 29Sa qai kaci na i vakatawa ni valeniveivesu me kau yani e dua na cina, ka mai cici sara yani ki loma. A sa sautaninini na yagona, ka cuva sobu vakatoboicu vei rau ko Paula kei Sailasa. 30Sa qai kauti rau ki tautuba ka kaya, “O i kemudrau na turaga, a cava me'u cakava me'u bula kina?” 31E rau sa qai kaya, “Vakabauta na Turaga ko Jisu, ko na bula kina, ko iko kei ira kece na nomu lewe ni vale!” 32E rau sa qai vunautaka vua na vosa ni Kalou, kei ira kece tale ga era tiko e na nona vale. 33Sa mani kauti rau sara yani ko koya e na tiki ni bogi ga koya, ka la'ki savata na we ni nodrau mavoa. A sa papitaisotaki sara ko koya kei ira kece na nona lewe ni vale. 34Oti koya sa qai kauti rau ki na nona vale, ka la'ki cakava e dua na kedrau kakana; a ratou sa reki vakalevu, kei iratou na nona lewe ni vale ni sa yaco me ratou vakabauta na Kalou. 35Ia ni sa siga mai na vanua, e ratou sa qai tala e so na ovisa ko iratou na turaganilewa, ka kaya, “Dou la'ki sereki rau mai na tamata oya.” 36Sa mani kaya sara na i vakatawa ni valeniveivesu vei rau ko Paula kei Sailasa, “E ratou sa vakarota mai na turaganilewa mo drau sa sereki. Mo drau sa lako sara, ka mo drau lako e na vakacegu!” 37Ia e a qai kaya vei iratou ko Paula, “O i keirau, keirau lewe ni matanitu ko Roma! e ratou a vakanakuitataki keirau e na matana levu ko iratou na turaganilewa, ka ratou biuti keirau ki na valeniveivesu, ni a sa sega mada ni vakadinadinataki ni keirau cala. Ia oqo e ratou sa qai mai via sereki keirau tani vakavuni? Sega ni rawa! Me ratou lako sara ga mai na turaganilewa ka mai kauti keirau tani e ke!” 38E ratou sa qai la'ki tukuna na vosa koya na ovisa vei iratou na turaganilewa. A ratou sa rere sara ni ratou sa rogoca ni rau kai Roma. 39E ratou sa qai lako yani, ka vakamasuti rau, ka ratou sa qai kauti rau ki tautuba; e ratou sa qai kerea vei rau me rau sa biuta mada ga na koro. 40E rau sa mani biuta na valeniveivesu ka lako ki na vale nei Litia. Ia ni sa oti na nodrau raici ira ka vakayaloqaqataki ira na vakabauta, e rau sa qai lako sara.


text:
E dua tiko li na Kalou?
Taro: E dua tiko li na Kalou?
Sau ni taro: E kaya na vosa ni Kalou ena (Iperiu 11: 6) Kevaka sa sega na vakabauta, sa dredre me da na vinakati: o koya sa torova na Kalou e dodonu me vakabauta ni sa bula ko koya, ni sa saumi ira talega era sa dau vakasaqarai koya. E rawa vua na Kalou me rairai vakatamata ena vuravura oqo ka me rawa ni vakadinadinataka ni bula tiko. Ena tawa yaga na nona vakabauta kevaka ena rairai e vuravura. Ena (Joni 20:29) sa kaya vua ko Jisu, Ni ko sa raici au Tomasi, ko sa vakadinata sa kalougata ko ira sa sega ni raica, ka ra sa vakadinata.
E sega ni kenai balebale ni sega ni tiko nai vakadinadina ni bula tiko na Kalou. E kaya nai volatabu ena (Same 19: 1-4) Sa tukuna na lagilagi ni Kalou ko lomalagi; ka sa vakatakila na cakacaka ni ligana na maliwa levu. Sa dau tukuna na vosa na veisiga sa veitarataravi, ka sa vakaraitaka na vuku na veibogi sa veitarataravi. (Dauvunau 3: 11) Sa sega nai tukutuku, sa sega na vosa, Sa sega ni rogo na domodra. Sa lako yani ga ki vuravura taucoko na nodra I vakarau, Kei na nodra vosa ki nai yalayala kei vuravura. Sa viritoka ko koya me tu kina na kena vale na matanisiga. (Psalm 19:1-4) Sa cava na ka kece me rairai vinaka ena kena gauna: Ia sa vakatikora ki lomadra na gauna e sega ni mudu, sa sega kina na tamata sa kunea rawa na cakacaka sa cakava na Kalou mai na kenai vakatekivu ka (Oto oone) yacova na kena I otioti.
Era levu na vakadidike ena volatabu ena gauna oqo era sa vakadinadinataka ni bula dina tiko na Kalou. Nai vakadinadina ni bula tiko na Kalou e vakaraitaki e vuravura taucoko na cakacaka mana ni Ligana, ka vakaraitaka talega ni bula ga vakataki koya na Kalou. Nai karua ni vakadinadina e vakaraitaka na cakacaka ni veibuli talei ni liga ni Kalou ena noda vuravura, ka 1 ot 10243 vakatakilakilataka tiko ni bula dina tiko e dua na Kalou.
Era vakadinadinataka talega na tamata vuku ena vuravura oqo, ni veika bula e vu ga mai na veibuli ni Kalou bula. Na i ka tolu ni vakadinadina ni bula dina tiko na Kalou ni o koya duadua ga e vakavuna na veika kece ga e vuravura oqo. Koya qo sa sega kina na nodra ulubale.
Na i ka va ni vakadinadina o ya e vuqa na i tovo kei na lawa e so ka sa vakayagataki tiko mai na gauna makawa ka yacova tu mai na gauna oqo e sa mai veisau taka na vakasama ni tamata. Sa tekivu me ra kila na ka dodonu kei na ka e sega ni dodonu ka rawa ga ni vakavurea na vakasama o ya ni basika na Kalou kina noda bula.
E da sega ni rogoca ni vosa vaka tamata vei keda ia eda vakila na nona I serau, na nona loloma kei na nona veiliutaki ka da gadreva tale ga na nona vei karoni.
E kaya na vosa ni Kalou e na (Roma 1:25), ia e ra sa vakaisosomitaka na vaka vuvuli dina ni Kalou, e na ka e lasu wale, a ra sa soro kina ka qarava na ka sa buli ka segai ko koya sa bulia, o koya sa nona na vakarokoro ka tawamudu. Na (Roma 1:20), kaya nona vosa ni sa kune na veika ni Kalou e vuni tu, io, na nona kaukauwa tawamudu kei na nona tu Vakalou, ni sa kilai oti e na veika sa buli, mai na gauna sa buli kina ko vuravura; koya qo sa sega kina na nodra ulubale.
E so vei keda na tamata eda sega ni vakadinata ni bula tiko na Kalou baleta ni sega na kena i vkadinadina. E kaya na i volatabu e na (Roma 3:23) ni sa I valavala ca kece ga na tamata, ka ra sega ni yacova na ka e vaka rokoroko taki kina na Kalou kei na Roma (Roma 6:23), ni sa kena I sau ni valavala ca na mate; ia sa I solisoli wale ga ni Kalou na bula tawa mudu e na vuku I Jisu Karisito na noda turaga. E da na kila rawa vakacava ni bula tiko na Kalou? E matata tu vei keda na lotu va Karisito ni bula tiko na Kalou baleta ni da Vosa tiko vua e na veisiga.
E levu na veika ni veivakurabuitaki e yaco I na noda bula, e dredre me da vakamacala taka rawa ka rawa ga ni sauma vei keda na Kalou. Sa vakabulai keda mai na Kalou mai na noda I valavala ka vakavouia tale ga na noda bula ka da na vakavinavinaka tiko ga ka tusanaka tiko ni sa Kalou ga ko Jiova. E kaya na nona vosa ena Iperiu 11:6, ia kevaka sa sega na vakabauta, sa dredre sara me da vinakati: o koya sa torova na Kalou e dodonu me vakabauta ni sa bula ko koya, ni sa saumi ira talega era sa dauvakasaqarai koya. Na vakabauti Jiova e sega ni cavu I kalawa kina butobuto ia e cavu I kalawa kina rarama ni ra sa tu kina na vakabauti koya.
E dua tiko li na Kalou?


text: 1I Timoci na luvequ, mo vakaukauwataki e na loloma soli wale sa noda e na noda tu vata kei Jisu Karisito. 2Ko sa rogoca na noqu i vakavuvuli au a vakatavuvulitaka e na matadra e lewe vuqa na i vakadinadina. Vakadewataka na i vakavuvuli koya vei ira na tamata yalodina e na rawa me ra na vakavulici ira na tani. 3Vosota na ka dredre ko sotava me vaka e dua na sotia yalodina i Jisu Karisito. 4Sa sega na sotia sa lako ki na i valu me vakaogai koya tale ga e na veicakacaka tani tale e so. Sa na saga me vakayalovinakataka na nona turaga ni valu sa liutaki koya. 5E na sega tale ga na dauqito e na rawata e dua na i covi ke sega ni muria na lawa ni qito. 6Na dauteitei sa qarava na cakacaka sa dodonu me votai taumada e na lewe ni were. 7Vakasamataka mada na ka au sa kaya vei iko; e na vukei iko na Turaga mo kila na ka kece sara. 8Nanumi Jisu Karisito, na nona tucake tale mai na mate sa kawa mai vei Tevita, me vaka e tukuni e na i Tukutuku Vinaka au vunautaka. 9E na vuku ni ka oqori au sa vosota kina na veika dredre me vaka e dua na tamata ca ka vesu e na sinucodo. Ia sa sega ni vesuki na vosa ni Kalou. 10Ia e na vukudura na digitaki ni Kalou au sa rawa ni vosota kina na veika oqo me ra rawata kina na lagilagi kei na veivakabulai tawa mudu sa tu vei Karisito Jisu. 11Sa dina na i vosavosa oqo: “Kevaka e da sa mate vata kaya, e da na bula vata kaya tale ga. 12Kevaka e da vosota e da na lewa vata kaya tale ga. Kevaka e da cakitaki koya, e na cakitaki keda tale ga ko koya. 13Kevaka e da na sega ni yalodina, sa yalodina tiko ga ko koya. baleta ni sa sega ni rawa ni cakitaki koya vaka i koya.” 14Tukuna tiko ga vei ira na tamata na ka oqo ka vakaroti ira matua e na mata ni Kalou me ra kua ni veiletitaka na veivosa wale ga. Sa sega na kena yaga, ia sa vakaleqai ira era sa rogoca. 15Tovolea e na nomu i gu taucoko mo vakaraitaki iko e na mata ni Kalou me vaka e dua na tamata cakacaka sa sega ni dua na ka me madua kina; ka dau tukuna vakadodonu sara na ka dina baleta na Kalou. 16Kakua ni vakaitavi e na veitalanoa ca ni sa vakauti ira na tamata ki na veika ca sara. 17Ia na nodra vosa e na kakana tiko me vaka na vidikoso ca. E rau sa tiko e na kedra maliwa ko Imeneo kei Filito; 18e rau sa gole tani mai na ka dina, ni rau sa kaya sa oti na tucake tale mai na mate; e rau sa vakaleqa kina na nodra vakabauta e so. 19Ia na yavu tudei sa virikotora na Kalou sa tudei ga ka sa volai kina na i vakatakilakila oqo: “Sa kilai ira era nona na Turaga,” ka “Me ra gole tani kece mai na ca ko ira yadua era sa nona na Turaga” 20E na loma ni dua na vale levu sa sega wale ga ni tu kina na veibilo koula kei na veibilo siliva, ia sa tu tale ga kina na bilo kau kei na bilo qele, e so me vakayagataki e na veisoqo lelevu ga e so ka so me vakayagataki e na veisoqo lalai ga. 21Kevaka sa vakasavasavataki koya e dua na tamata mai na veika ca au sa tukuna e na qai vaka e dua na bilo talei, sa vakatabui me nona na Kalou, sa yaga vua na nona turaga ka sa vakarau tu kina na veicakacaka vinaka kece ga. 22Vakanadakuya na nomu veigagadre ca vakacauravou ka vaqara na dodonu, na vakabauta, na loloma kei na vakacegu vata kei ira era masuta na Turaga e na yalosavasava me vukei. 23Tarovi iko mai na veileti lialia ka tawa yaga; ko sa kila ni ra sa vakavuna na veivala. 24Sa sega ni dodonu me dauveivala na dauveiqaravi ni Turaga, sa dodonu me yalovinaka vei ira na tamata kece ga, me qasenivuli vinaka, dauvosota, 25ka malumu ni vakadodonutaki ira na nona meca. De na solia vei ira na Kalou me ra veivutuni ka ra kila na ka dina. 26Ia e na qai lesu tale mai na yalodra ka ra na qai dro tani kina mai na dai ni tevoro o koya sa vesuki ira tu me ra cakava na lomana.


text:
E dina beka ni Kalou ko Jisu? E vakatusa beka ko Jisu ni Kalou ko koya?
Taro: E dina beka ni Kalou ko Jisu? E vakatusa beka ko Jisu ni Kalou ko koya?
Sau ni taro: E sega ni volai e na i volatabu ni tukuna ko Jisu na vosa oqo, “Au na Kalou”. E sega ni kena i balebale o ya ni a sega ni vakatusa ni Kalou ko koya. E kaya na i volatabu e na Joni 10:30, “Keirau sa dua bauga kei Tamaqu”. E na Joni 10:33, kaya nona vosa, “sa kaya vua ko ira na kai Jutia, sa segai e na vuku ni cakacaka vinaka keimami sa vakaviriki iko kina; e na vuku ga ni nomu vosa vakacacataka na Kalou; e na vuku talega ni ko sa tamata ga, ka sa qisi iko mo Kalou”. Io era kila sara tu ga vakavinaka na Jiu na veika kece e tukuna tiko ko Jisu. Me vaka ni sa volai e na Joni 10:30, ni rau sa duabau ga kei tamana. E na Joni 8:58, “sa kaya vei ira ko Jisu, e dina, e dina, au sa kaya vei kemudou, ni sa bera ni sucu ko Eparama, au sa bula”. E na vunau ni soro 24:15, ïa mo vosa vei ira na Isireli, ka kaya, Ko koya yadua sa rukaka na nona Kalou me cudruvi e na vuku ni nonai valavala ca”.
E volai e na Joni 1:1, “e nai vakatekivu sa bula ko koya na Vosa, a rau sa tiko vata kei na Kalou ko koya na Vosa, a sa Kalou ko koya na Vosa”. E vakamatata taka na tikini vola oqo ni Kalou dina o Jisu ka bula vaka tamata. E volai e na cakacaka 20:28, “o koya ga mo dou vakaraici kemudou, kei ira kecega na qele-ni-sipi, sa lesi kemudou kina na Yalo Tabu mo dou nodrai vakatawa, mo dou vakania nai soqosoqo lewe ni lotu ni Kalou; ko ira sa volia ko koya, e na nona dra ga”. E kena i balebale oya ni Kalou dina ga o Jisu.
E na Joni 20:28, “a sa vosa ko Tomasi, ka kaya vua, Noqu Turaga, ka noqu Kalou! A sega ni vakacala ko Jisu na vosa oya. E na Taito 2:13, “ni da waraka na ka ni veivakalougatataki eda sa nuitaka, kei na nona rairai vakaiukuuku na Kalou levu na nodai Vakabula ko Jisu Karisito”. E volai tale ga e na i (karua ni Pita 1:1). E na Iperiu 1:8, “Ia e na vuku ni Luvena ga, ena sega ni mudu na nomuni tikotiko-vakaturaga, oi kemuni na Kalou: sai titoko ni caka dodonu nai titoko ni nomuni matanitu”. E vakatakila na Kalou ko Jiova ni o Luvena, Jisu Karisito e Kalou dina ga ka nodai vakabula.
E na i vakatakila 19:10, “Ia kaú a cuva ki yavana meú vakarokoroko vei koya. A sa kaya vei au ko koya, raica, mo kakua: oi au na nomui tokani. Ka dua vei ira na wekamu era sa tauri tiko nai tukutuku kei Jisu; vakarokoroko vua na Kalou: ia nai tukutuku kei Jisu na yalo ni parofisai.” E volai vakavuqa e na i volatabu na nodra vakarokorokotaki Jisu na tamata me vaka ni sa volai e na Maciu 2:11, 14:33, 28:9,17; Luke 24:52 kei na Joni 9:38.
E a sega ni cudruvi ira na tamata ni ra vakarokorokotaki koya. Kevaka a sega ni Kalou ko koya, a sega ni vakadonui ira na tamata me ra cuva vua me vaka ni sa vakarota na agilosi e na vola ni vakatakila 19:10. E na matai ni Joni 2:2, “ia sai bulubulu ni nodai valavala ca ko koya; a sa sega e na vuku ni noda walega, e na vuku talega ni nodra na kai vuravura kecega”. E na i karua ni Koronica 5:21, “o koya sa sega vua na cala sa qisia ko koya mei soro ni nodai valavala ca; me vakayacori kina vei keda na veivakadonui ni Kalou e na vukuna”. A mai mate ka tucake tale na luveni Kalou me boko kina na nodai valavala ca e na vuravura oqo.
E dina beka ni Kalou ko Jisu? E vakatusa beka ko Jisu ni Kalou ko koya?


text:
Kidavaki kina mona livaliva vakadewataki vakaviti www.GotQuestions.org!
Na taro saumi mai nai Vola Tabu
Kerei na veivosoti, baleta ni keitou na sega ni rawa ni ciqoma na veitaro eso ena vosa vakaviti ena gauna oqo, kevaka ko rawa ni volavola se wili vola vakaperitania, e rawa ni ko vakauta yani na nomu taro kin a mona livaliva - http://www.gotquestions.org/Bible-Questions.html.
Sa koto oqo e ran a taba ni pepa ka sa vakadewataki vakaviti:
Nai tukutuku vinaka
E rawa vakacava niu taukena na Bula Tawa Mudu?
E na rawa vakacava meu ciqoma na veivosoti mai vua na Kalou?
Na cava na kenai balebale ena nomu ciqomi Jisu me nomu i vakabula?
Na cava nai naki kei na sala kina veivakabulai?
Na cava na tamata Lotu Vakarisito?
Au sa biuta na noqu vakabauta vua na gone turaga, Jisu Karisito…..na cava tale sa vo vei au?
So na taro dau tarogi wasoma
E da na sega ni rawa ni vakatitiqataka ni dua tiko na Kalou?
O cei ko Jisu?
E Kalou ko Jisu Karisito?
Na taro saumi mai nai Vola Tabu


text: 1Au sa tataunaka yani vei kemuni na ganeda ko Fipe, o koya sa dauqarava na i vavakoso lotu mai Kenikiria. 2Ni ciqomi koya e na yaca ni Turaga, me vaka sa dodonu me ra dau cakava na tamata ni Kalou. Ni qai vukei koya e na veika e leqa kina ka ni sa dua na i tokani ko koya vei ira, e lewe vuqa ka vaka kina vei au tale ga. 3Au sa loloma yani vei Pirisila kei Akuila, ko i rau na noqu i tokani vinaka e na cakacaka i Jisu Karisito, 4ka rau a bolea na mate e na vukuqu. Au sa vakavinavinaka vei rau, ka sega ni ko i au taudua ga, era sa vakavinavinaka tale ga vei rau ko ira na veisoqosoqo lewe ni lotu mai na veimatanitu tani. 5Au sa loloma tale ga ki na i vavakoso lotu era sa dau sosoqoni tiko e na nodrau vale. Au sa loloma tale ga yani vua na noqu i tokani dredre ko Epinito, o koya na i matai ni tamata me vakabauti Karisito e na yasana ko Esia. 6Au sa loloma tale ga vei Meri, o koya ka a cakacaka sara vakaukauwa e na vukumuni. 7Au loloma tale ga vei Adroniko kei Junaisi ko i rau na Jiu keitou a biu vata e na vale ni veivesu; e ratou kilai rau vinaka na i apositolo, ka rau a yaco me rau vakabauti Karisito taumada mai vei au. 8Au sa loloma yani vei Apiliato na noqu i tokani vinaka e na vuku ni Turaga. 9Au loloma yani vei Urupeni na noqu i tokani e na vuku ni cakacaka ni Turaga, ka vaka kina na noqu i tokani vinaka ko Siteki. 10Au sa loloma vei Apeli, o koya sa vakadinadinataki na nona yalodina vei Karisito. Au sa loloma yani vei ira na lewe ni matavuvale i Arisitopulosi. 11Au loloma yani vei Erotiani e dua na noqu i tokani Jiu, kei ira na noqu i tokani vakarisito e na vuvale i Nakisusi. 12Au sa loloma yani vei Taraifina kei Tarivosa, e rau sa cakacaka e na cakacaka ni Turaga; kei na noqu i tokani ko Perisia, o koya sa levu sara na nona cakacaka e na vuku ni Turaga. 13Au sa loloma tale ga yani vei Rufo, e dua na daucakacaka yalodina e na cakacaka ni Turaga, kei na tinana, o koya sa dau okati au sara ga me vaka e dua na luvena. 14Au loloma yani vei Asinikirito, Felekoni, Erimi, Patiropa, Emasi kei ira era sa lotu era tiko vata kei iratou. 15Au loloma yani vei Filoloko kei Julia, vei Neresi kei na ganena, vei Olimipia kei ira kece na tamata lotu era tiko vata kei iratou. 16Ni veikidavaki vaka i kemuni e na veireguci vakaveitacini. Era sa loloma kece tu yani na veisoqosoqo lotu kece i Karisito. 17Au sa vakamasuti kemuni na veiwekani mo ni qarauni kemuni mai vei ira era dau vakavuna na veisei ka vakacacana na nodra vakabauta na tamata; ko ira era dau saqata na i vakavuvuli ko ni sa ciqoma oti. Ni tawasei kemuni tani mai vei ira. 18Ni ko ira era dau cakava na veika vaka oya era sa sega ni qaravi Karisito tiko na noda Turaga, ia era sa vakalou ga ki na ketedra. Era sa vakacalai ira na tamata yalododonu e na nodra vosa vinaka kei na veicavilaki. 19Ia era sa rogoca na tamata kece na nomuni yalodina ki na i Tukutuku Vinaka; oya na vuna au sa rekitaki kemuni tiko kina. Au vinakata mo ni yalomatua e na ka vinaka, ia mo ni yalowai e na ka e ca. 20Ia na Kalou, na vu ni noda vakacegu, sa na vakarau butuqaqi Setani e na ruku ni yavamuni. Ka me sa tiko vata kei kemuni na vakacegu ni noda Turaga ko Jisu! 21Sa loloma yani vei kemuni na noqu i tokani vakacakacaka ko Timoci, ka vaka kina ko iratou na wekaqu na Jiu ko Lusiu, Jesoni kei Sosipeta. 22Ko i au ko Teritui, o koya e vola na i vola oqo, au sa loloma tale ga yani vei kemuni. 23Sa loloma yani ko Keio, o koya au mai tiko oqo vua, o koya tale ga ka sa dua soqoni ira na i vavakoso me ra lotu e na nona vale. E rau sa loloma tale ga yani ko Erasito, na dauniyau ni koro, kei na wekada ko Kuaretusi. 24Me sa tiko kei kemuni kece sara na loloma ni noda Turaga ko Jisu Karisito! Emeni.] 25Me da sa qai vakalagilagia na Kalou! O koya sa rawa vua me vakadeitaki kemuni e na nomuni vakabauta me vaka na i Tukutuku Vinaka au sa vunautaka, na i tukutuku kei Jisu Karisito; me vaka tale ga na kena vakatakilai mai na ka dina ka a vunitaki tu mai liu sara. 26Ia sa qai vakaraitaki mai na ka dina oqo e na nodra volavola na parofita. Ka sa vakatakilai me kilai ki na veimatanitu kece ga e na lewa ni Kalou sa tawa mudu na nona bula me rawa ni ra vakabauta ka talairawarawa kina na tamata kece ga. 27Me ia vua na Kalou sa tu vua na vuku kece ga, na veivakalagilagi e na vuku i Jisu Karisito, ka sega ni mudu! Emeni.


text: 1Mai vei Jemesa, na bobula ni Kalou kei na Turaga o Jisu Karisito: Ki vei kemuni na yavusa e tinikarua o ni dui veiseyaki tu: Ni sa bula! 2O i kemuni na wekaqu, ni okata ga me ka ni reki na nomuni sota kaya na veimataqali veivakatovolei e vuqa; 3ni o ni kila sa dau vakatubura na yalo vosota na vakatovolei ni nomuni vakabauta. 4Ia me vakaotia vakavinaka na nona cakacaka na nomuni yalo vosota, me qai ka taucoko sara kina na nomuni vinaka, ka sega ni vakatikina ga. 5Kevaka e lailai na vuku vua e dua vei kemuni, me kerea vua na Kalou, ni na soli ga vua; baleta na Kalou sa dau solia na ka e na yalo vinaka vei keda kece ga. 6Ia me kerekere ga o koya e na vakabauta ka me kakua ni vakatitiqa; ni sa vaka na ua ni wasawasa sa cagina ka veitubuyaki e na cagi o koya sa vakatitiqa. 7Ia me kakua ni nanuma na tamata o ya ni na rawata e dua na ka mai vua na Turaga; 8a tamata lomalomarua sa yamekemeke na nona i valavala kece ga. 9Me reki na wekada dravudravua e na nona laveti cake, 10kei koya na vutuniyau e na nona toroi sobu; ka ni na takali yani o koya me vaka na se ni co. 11Ni sa cabe na matanisiga sa lako vata cake kei na kena cagi katakata ka vakaraqosataka na co; sa mira na sena, ka sa seyavu na kena rairai vinaka. E na takali vaka tale ga kina na tamata vutuniyau ni sa ogaoga voli ga. 12Sa kalougata na tamata sa vosota ni sa vakatovolei tiko, ia ni sa vorata rawa na veivakatovolei, e na soli vua na bula, o ya na i covi ka sa yalataka oti na Kalou vei ira e ra lomani koya. 13Me kakua ni kaya e dua ni sa veretaki, “Sa veretaki au na Kalou” ka ni sega ni dau veretaki rawa e na ca na Kalou, ka sega tale ga ni dau veiveretaki o koya. 14Ia sa dau veretaki ga na tamata yadua ni sa vakauti koya vakatani ka bacani koya na nona gagadre ca. 15Ia ni sa kunekune na gagadre ca sa vakasucuma na i valavala ca; ia na i valavala ca, ni sa yacova na kena i yacoyaco, sa vakasucuma na mate. 16O i kemuni na wekaqu lomani me kakua ni cala na nomuni vakasama! 17Sa lako mai cake na i loloma vinaka kei na i solisoli uasivi kece ga; sa lako sobu mai vua na Tama ni Rarama, o koya sa sega ni dau veivukiyaki sa vakatubu buto e na nona gole tani. 18E a vakatuburi keda mai o koya e na nona lewa ga vaka i koya e na kena vakayagataki na vosa dina me da sa vaka kina na i sevu ni veika sa bulia o koya. 19Mo ni kila tiko oqo, kemuni na wekaqu lomani! Me dau totolo ni vakarorogo na tamata yadua, ka me berabera ni cudru; 20ka ni sega ni rawa ni vakatubura na veika e dodonu vua na Kalou na cudru ni tamata. 21O koya gona mo ni qai biuta tani kina na i vakarau dukadukali kece ga kei na i vovo kece ga ni nomuni i valavala ca, ka vakabauta e na yalo malumalumu na vosa sa tei e na lomamuni, na vosa ka a vakabula rawa na yalomuni. 22Ia mo ni dau muria na vosa, ka kakua ni dau rogoca wale ga, ka vakaisini kemuni kina. 23Kevaka e rogoca wale ga na vosa e dua na tamata, ka sega ni muria, sa tautauvata kei na tamata ka ilova na matana e na iloilo; 24ia ni sa ilovi koya oti sa mai lako sara yani, ka sa guilecava sara na kena i rairai. 25Ia e na vakalougatataki e na nona cakacaka o koya sa dikeva matua na lawa, na lawa uasivi ka dau veisereki, ka sa tu dei kina; ni sa sega ni rogoca wale ga ka guilecava, ia sa rogoca ga ka vakayacora. 26Kevaka e nanuma e dua na tamata ni sa lotu, ka qai sega ni lewa rawa na yamena, sa ka wale ga na nona lotu, ka sa vakaisini koya ga vaka i koya. 27Sa i koya oqo na lotu sa savasava ka sega ni dukadukali e na mata ni Kalou o Tamada: me dau sikovi ira na luveniyali kei ira na yada e na nodra rarawa, ka qarauni koya me kakua ni vakadukadukalitaki e na veika vakavuravura.


text:
This story I depatch from the thread: AITovo Vakavanua..i found it very intersting cause this the first time i ever read it..
It was compiled by one of the matavuvale members under the username Mr Bean...
-------------------------------------------------------------------------------
i
o Naitasiri kei na so na koro vaka tailevu e ra dau veikacivi Na Ga, se Ga vata, se ova na ga. Na gauna e veidretaki tiko kina o Tokatoka mai vei Burebasaga kei Bau ---ena gauna oqo e a wili tukina o Tokatoka vei Rewa. E ra kaba yani na mataivalu nei Ratu Cakobau (e levu vei ira na lewe ni mataivalu oqo e ra lewe ni koro mai Dravo). E na gauna sa ra lai tu kina e na loma ni bure nodra na Vunivalu mai Rewa, sa ra qai tu wavokiti ira na mataivalu nei Roko Tui Dreketi, sa ra kila o ira vanua oqo era na leqa kina, ni ra raica na lalaga ni loma ni nondra vale na Vunivalu sa ra raica na i wau, na i ula, na i vakamalumu, na i moto ni ra lili tu ena lalaga, oa e qai solia tale vei ira na yalo ni qaqa, ka ra kaya kina " E DA TU OQO I DRAVO" e na gauna vata oya sara no tu kina i wai o ira na bati ni Turaga Na Qaranivalu (Naitasiri) e ra ciri vata tu kei na bekabeka-i ra-ga mera kakua kina ni ra laurai mai vei ira na kai Rewa, o ira gona qo sa ra qai ra tu vata kei ratou mai Dravo me vukei ira me ra bula kina, me yacova mai na gauna oqo na yavu ni Vale o ya mai Loma ni Koro, Rewa, sa yacana tiko o DRAVO. Ka o Tokatoka sa wili ki Tailevu, ka ra Bati i Burebasaga. Sa tekivu mai e na siga oqo na nodra sa dau veikacivi tiko o Tailevu south kei Naitasiri 'NA GA, se GA VATA, se OVA NA GA, me baleta na nodra vuni tu e na bekakeka-i-ra-ga o ira mai Naitasiri.
Tags: GA, NA, NAITASIRI, NAKELO, OVA, QUACK, VATA


text:
Mai vei Karisito, na tamata sa rawa ni veisautaka na nodra bula me ra rawata kina na veivueti.
E vica na yaca e kilai kina na Turaga o Jisu Karisito. Na veiyaca oqo era vakaraitaka na veika duidui titobu me baleta na ilesilesi ni veisorovaki ni Turaga. Taura, me kena ivakaraitaki, na iulutaga “iVakabula.” E tu kece vei keda na vakasama ni ibalebale ni vakabulai baleta ni o ikeda vakayadua eda a vakabulai ena dua na gauna mai na so na ka. Ni keirau a se gone, o au vata kei ganequ keirau a qito tiko ena dua na waqa lailai ena dua na uciwai ena gauna keirau a biuta kina vakayalowai na vanua taqomaki ni qito ka keirau sa kuitaki sobu ena uciwai ka tawa kilai na kena rawa ni veivakaleqai. Ena kena saumi mai na neirau tagi, a cici mai o tamai keirau me veivueti, ka taqomaki keirau mai na rerevaki ni uciwai. Niu vakasamataka na vakabulai, au vakasamataka sara na ka au sotava o ya.
Na iulutaga “Dauveivueti” e vakaraitaka na vakasama vata. “Mo veivueti” sa ikoya mo volia se mo volia lesu mai. Me vaka na kena vakalawa, e sa vueti mai na iyauqaqa ena kena saumi taucoko tale na mokiti se so tale na dinau e oka kina. Ena gauna ni Veiyalayalati Makawa, na lawa i Mosese e vakarautaka na duidui ni sala e rawa me vagalalataki kina na dauveiqaravi kei na iyauqaqa, se me vueti, mai na saumi ni ilavo (raica na Na Vunau ni Soro 25:29–32, 48–55).
E dua na vosa bibi ena ivolanikalou e vakayagataki kina na veivueti me baleta na nodra vueti na luvei Isireli mai na nodra vesuki tu e Ijipita. Ni oti na veivueti o ya, a kaya vei ira o Mosese: “Sa ka ga ni sa lomani kemuni tiko o Jiova, … sa kauti kemuni tani kina o [Koya] ena liga kaukauwa, ka sa vakabulai kemuni mai na vale ni veivakabobulataki, mai na liga i Fero na tui Ijipita” (Nai Vakarua 7:8).
Na iulutaga ni nona vakabulai ira mai na tiko vakavesu na kai Isireli o Jiova e talevi lesu vakavuqa ena ivolanikalou.Vakawasoma na kena caka oqo me ra nanuma lesu kina na tamata na caka vinaka ni Turaga ena nona vueti ira na luvei Isireli mai vei ira na kai Ijipita. Ia sa vakayacori tale ga me vakavulici ira ni na dua tale, e bibi cake sara, ena nodra vakabulai na Isireli. A vakatavulica o Liai, “Ia ena yaco vakaidina na gauna ena lako mai kina na Mesaia me vakabulai ira na luve ni tamata mai na nodra lutu tani” (2 Nifai 2:26).
A vola na Daunisame: “Ia na Kalou ena vakabula na yaloqu mai na kaukauwa ni bulubulu” (Same 49:15).
Na Turaga a vakaraitaka vei Aisea, “Au sa vakaseavutaka na nomu talaidredre me vaka na o loaloa, kei na nomui valavala ca me vaka na o; mo lesu mai vei au, niu a voli iko” (Aisea 44:22).
Na vakabulai e tukuni tiko ena tolu na ivolanikalou oqo, e ka dina, ni o ya na Veisorovaki i Jisu Karisito. Sa ikoya oqo na “bula levu” a vakarautaka na noda Kalou lomani (Same 130:7). E sega ni vaka na veivueti ena ruku ni lawa nei Mosese se ena i vakarau vakalawa ena gauna oqo, na veivueti oqo e sega ni lako mai ena “veika e caca wale, ena siliva kei na koula” (1 Pita 1:18). “O koya [na Karisito] eda sa rawata kina na bula sa voli ena nona dra, io, na vakabokoci ni ivalavala ca, me vaka na nona loloma levu” (Efeso 1:7). A vakatavulica o Peresitedi John Taylor ni baleta na solibula ni Dauveivueti, “e a saumi na dinau, a yaco na veisereki, a vakataucokotaki na veiyalayalati, a vakayacori na lewa dodonu, a yaco na loma ni Kalou, ka soli ena gauna oqo na kaukauwa kece … ki na liga ni Luve ni Kalou” (Nodra iVakavuvuli na Peresitedi Ni Lotu: John Taylor [2001], 45).
Na veika e tara na veivueti oqo e oka kina na kena vorati na mate vakayago me baleti ira kece na luve ni Kalou. Sa ikoya o ya, na mate vakayago e sa vorati ka da na tucake kece tale mai na mate. E dua tale na irairai ni veivueti oqo mai vei Karisito sa ikoya na qaqa ena mate vakayalo. Mai na Nona vakararawataki ka mate, a sauma o Karisito na ivalavala ca ni tamata kece ga ka na vakatau mai na veivutuni ni tamata yadua.
O koya gona, kevaka eda veivutuni, e rawa me vosoti na noda ivalavala ca, na kena isau sa sauma oti na noda Dauveivueti. Oqo e dua na itukutuku vinaka kivei keda kece sara, “ni sa ivalavala ca ko ira kece ga na tamata, ka ra sega ni yacova na ka e vakarokorokotaki kina na Kalou” (Roma 3:23). O ira era sa lako sese vakavuqa mai na gaunisala ni bula savasava era gadreva vakalevu sara na veivakabulai oqo, ia kevaka e sa taucoko nodra veivutuni, sa dodonu mera qāqā. Ia o ira era sa cakacaka vakaukauwa me ra bulataka na bula vinaka era gadreva vakabibi talega na veivakabulai oqo, baleta ni sa sega ni rawa vua e dua me tu ena iserau nei Tamada ni sega na veivuke nei Karisito. O koya gona, na loloma ni veivakabulai oqo e vakatara na lawa ni dodonu kei na loloma veivueti me vakadonui ena nodra bula kece sara o ira era sa veivutuni ka muri Karisito.
A vakatavulica o Peresitedi Boyd K. Packer: “E dua tiko na Dauveivueti, na Dauveisorovaki, ka tuvakarau ni sa rawa vua me vakameautaka na qāqā ni lewadodonu ka solia na loloma veivueti kivei ira era sa vakararawataki” (“The Mediator,” Ensign, May 1977, 56).
Na ivolanikalou, ivola volai, kei na veika e sotavi ena bula era vakasinaiti ena italanoa ni veivueti. Mai vei Karisito, na tamata sa rawa ni veisautaka na nodra bula me ra rawata kina na veivueti. Au taleitaki ira na italanoa ni veivueti oqo.
E dua tiko na noqu itokani ka a sega tu ni muria na ivakavuvuli ni Lotu ni se cauravou lailai. Ena nona sa isausau vou mai kina, sa qai kidava na ka e yali vua baleta nona sa sega ni bulataka na kosipeli. A veivutuni, veisautaka na nona bula, ka yalodina ena nona bulataka na bula dodonu. Ena dua na siga, ni oti e vica na yabaki neirau veikilai vakaitabagone, au sotavi koya ena valetabu. A cila mai matana na rarama ni kosipeli, kau vakila ni sa dua na lewe ni Lotu yalodina ka tovolea tiko me taucoko nona bulataka na kosipeli. Sa italanoa ni veivueti na kena italanoa.
Ena dua na gauna au a vakataroga e dua na marama ka cala ena dua na ivalavala ca rarawataki vakalevu me baleta na papitaiso. Ena gauna ni veivakatarogi au taroga kevaka e kila ni sa na sega ni dodonu me vakaruataka tale na ivalavala ca o ya. Ena luvuci titobu ni lomana ka laurai e matana kei na nona ivosavosa, a kaya, “Io peresitedi, au na sega vakadua tale ni cakava na ivalavala ca o ya. Sa ikoya oqori na vuna au via papitaiso kina—me vakasavasavataki au mai na ka e kauta mai na ivalavala ca vakasisila o ya.” Sa italanoa ni veivueti na kena italanoa.
Ena noqu veisiko ena vica na yabaki oqo ena veikoniferedi kei na veisoqoni tale eso ni iteki, au nanuma na bolebole nei Peresitedi Thomas S. Monson ena nodra vueti o ira na lewe ni Lotu era sa luluqa tu. Ena dua na koniferedi ni iteki au a talanoataka kina e dua na italanoa me baleta e dua na lewenilotu ka sa luluqa tu ka sa qai lesu tale mai ena taucoko ni nona itaviqaravi ni oti na nona a laki sikovi koya ena nona vale na nona bisopi kei ira tale eso na iliuliu, tukuni vua ni sa gadrevi o koya, ka kacivi koya me veiqaravi ena tabanalevu. Na turaga e talanoataki tiko oqo e sega wale ga ni ciqoma na veikacivi ia a veisautaka na nona bula kei na nona ivakarau ka yaco me taucoko sara nona lesu mai ki na Lotu. A sega walega ni ciqoma na tagane ena italanoa oqo na kaci ia a veisautaka talega na nona bula kei na nona itovo ka yaco me gugumatua sara ena Lotu.
E dua na noqu itokani a tiko ena ivavakoso au a talanoataka tiko o ya. E laurai ni veisau na kena irairai ena kena talanoataki tiko na italanoa. Ena siga ka tarava a vakauta mai vei au e dua na imeli ka tukuna tiko mai kina na yavala ni lomana me baleta na italanoa kei tamai watina ena nona a lesu tale ki Lotu ka ni tautauvata sara ga kei na kena au a talanoataka tiko. A tukuna vei au ni kena yaco na veisiko vata ga mai vua e dua na bisopi kei na veisureti me veiqaravi ena Lotu, a dikeva tale kina o tamai watina na nona bula kei na nona ivakadinadina, yaco na veisau levu ena nona bula, ka ciqoma na veikacivi. Na tamata ka vakaqaqacotaki tale mai o ya e sa 88 na nona kawa tamata era sa lewe ni Lotu bulabula sara.
Ena dua na soqoni ni oti e vica na siga e muri, au a talanoataka kina na italanoa ruarua oqori. Ena siga ka tarava au ciqoma tale kina e dua na imeli ka tekivu toka vakaoqo, “Oqori tale ga na italanoa nei tamaqu.” Na imeli oqori, mai vua e dua na peresitedi ni iteki, ka tukuna kina na sureti nei tamana me veiqaravi ena Lotu, e dina ga ni sa luluqa tu ena so na ivakarau ka gadrevi me veisautaki. A ciqoma na veisureti, kei na kena icakacaka, veivutuni, a qai yaco me veiqaravi me dua na peresitedi ni iteki ka qai peresitedi ni tabana ni kaulotu, ka tuva na yavudei me baleta na nona kawa era muri mai me ra lewe ni Lotu yalodina.
Ni oti e vica na macawa au talanoataka kece na tolu na italanoa ena dua tale na koniferedi ni iteki. Ni oti na soqoni, a lako mai vei au e dua ka tukuna vei au ni o ya e sega ni italanoa kei tamana. O ya na kena italanoa. A tukuna vei au na veika a yaco ka vakavuna na nona veivutuni ka lesu tale mai me vakataucokotaka na nona vakaitavi ena Lotu. Sa toso sara. Niu sa mai colata na veikacivi ni nodra laki vueti mai na luluqa vakalotu, au raica ka rogoca na kedra italanoa vakavuqa eso era sa ciqoma na veisureti mera lesu mai ka veisautaka na nodra bula. Au a rogoca na veimataqali italanoa ni veivueti.
E dina ga ni sega ni rawa me da sauma lesu na Dauveivueti ena veika a sotava me baleti keda, na ituvatuva ni veivueti e gadreva na uasivi ni noda sasaga me taucoko na noda veivutuni ka vakayacora na lewa ni Kalou. A vola na i Apositolo o Orson F. Whitney:
Au vakadinadinataka na kaukauwa ni Veisorovaki nei Karisito. E rawa me da ciqoma na veivakalougatataki kece ni bula tawamudu, ena noda veivutuni ka lesu mai Vua. Meda vakayacora vakakina, ka ciqoma na noda italanoa ni veivueti vakai keda, sa noqu masu ena yaca i Jisu Karisito, emeni.


text: 1Sa qai kaya vei Paula ko Akariva, ʻSa rawa ni ko vakamacalataki iko mai e na gauna oqo.” Sa qai dodoka na ligana ko Paula ka vakatekivu me tukuni koya: 2“Au nanuma ni'u sa kalougata ko i au, kemuni Akariva na tui, ni'u sa na tukuni au e daidai e matamuni e na vuku ni veika kece ga era beitaki au kina na Jiu, 3vakabibi ni ko ni sa rui kila vinaka kece sara na nodra i valavala na Jiu kei na veika era dau veiletitaka. Au sa kerei kemuni kina mo ni rogoci au e na yalo vosota. 4“Era sa kila kece sara na Jiu na i tovo ni noqu bula mai na gauna ni noqu gone ka yacova mai oqo. Era kila ni'u a dau tu ga e liu mai na noqu vanua, ka vaka kina na noqu bula mai Jerusalemi. 5E ra sa kila makawa tu mai, kevaka e lomadra, sa rawa ni ra vakadinadinataka vei kemuni, ni'u a bula tu mai e na i vakarau ni bula vaka-Farisi, koya na taba ni neimami lotu ka dau muria vakamatailalai sara na kena lawa. 6Ia au sa mai tu oqo me'u lewai e na vuku ni noqu nuitaka na vosa ni yalayala ka a solia na Kalou vei ira na neimami qase, 7sa i koya oqo na ka sara ga era a nuitaka me ra na taukena ko ira na neimami yavusa e tinikarua e na nodra dau qarava tiko na Kalou e na siga kei na bogi. Ia sa i koya na vakanuinui oqo kemuni na tui, era sa vakacalai au tiko kina na Jiu. 8A cava soti beka e dredre kina vei kemuni na tiko oqo mo ni vakabauta ni sa rawa vua na Kalou me vakaturi ira cake tale na mate? 9“Ko i au vakai au, au a nanuma ni sa dodonu me'u cakava na veika kece ga au rawata me'u saqata kina na yaca i Jisu na kai Nasareci. 10Ka sa i koya sara ga na ka koya au a cakava mai Jerusalemi. A soli vei au na kaukauwa mai vei ira na bete levu, ka'u a biuti ira kina e lewe vuqa na tamata ni Kalou ki na valeniveivesu; ia ni sa lewai me ra vakamatei, au a tokona na lewa oya. 11Au a dau vakaitotogitaki ira vakavuqa e na veivalenilotu, ka vakasaurarataki ira me ra cakitaka na nodra vakabauta. Na kena levu na noqu rarawataki ira, au a lako sara kina ki na veikoro lelevu e so mai na veimatanitu tani ka la'ki vakacacani ira kina” 12“Sa i koya sara tale ga na i naki oya au a lako tiko kina ki Tamasiko. Au a lako tiko e na nodra lewa kei na nodra veitalai na bete levu mai Jerusalemi. 13Ia ni keimami sa lako tiko e na gaunisala ni rauta na sigalevu tutu, kemuni na tui, au a qai raica e dua na rarama mai lomalagi, e kaukauwa cake na kena i serau mai na i serau ni matanisiga, ni sa cila vakavolivoliti au kei ira keimami lako vata tiko. 14Keimami a bale kece ki na qele, ka'u a qai rogoca e dua na domo ni kaya mai vei au e na vosa vaka-Iperiu, ʻI Saula, I Saula! A cava ko vakacacani au tiko kina? Me vaka ni na mavoa na manumanu e tekea na matanimoto, na kena i uso, e na vaka tale ga kina vei iko; na levu ga ni nomu vakacacani au, na levu ni nomu mavoa!' 15Au sa qai kaya, ʻ'O cei o kemuni, Turaga?ʼ Sa qai kaya na Turaga, ʻ'O i au ko Jisu, o koya ko sa vakacacana tiko. 16Ia duri cake ka tu e yavamu. Au sa rairai oqo vei iko me'u lesi iko mo noqu dauveiqaravi ka mo na dautukuna na veika ko sa raica e daidai kei na veika au na vakaraitaka vei iko e muri. 17Au na vakabulai iko mai vei ira na Isireli kei ira na kai veimatanitu tani, ko ira au sa na talai iko kina. 18Mo la'ki dolava na matadra, me ra saumaki mai na butobuto ki na rarama, mai na kaukauwa i Setani ki vua na Kalou; me bokoci kina na nodra i valavala ca, ka ra okati vata kei ira era sa vakasavasavataki me ra nona na Kalou e na nodra sa vakabauti au.ʼ 19“'O koya oqo, kemuni Akariva, na tui, au a sega ni talaidredre kina ki na raivotu sa vakaraitaki vei au mai lomalagi. 20Au a tekivu vei ira mai Tamasiko, ka qai tarava ko Jerusalemi kei na loma ni yasana kece ko Jutia, ka vaka kina vei ira tale ga na kai veimatanitu tani. Au a vunautaka kina me ra veivutuni ka saumaki mai vua na Kalou, ka cakava na cakacaka e vakaraitaki kina ni ra sa veivutuni. 21Oya na vuna era a tauri au kina na Jiu mai na Valenisoro ka saga me ra vakamatei au. 22Ia sa vukei au tiko ga na Kalou me yacova mai na siga oqo, ka'u sa tu kina oqo me'u vakadinadinataka vei kemuni kece, se ko ni tamata lalai se ko ni ka lelevu. E sega ni dua na ka tani au kaya tiko oqo, na ka ga era a tukuna na parofita kei Mosese ni na yaco e muri: 23koya ni sa dodonu ga me mate na Karisito, me i sevu ni tu cake tale mai na mate, ka me vakatakila na rarama ni veivakabulai vei ira na Isireli, kei ira tale ga na kai veimatanitu tani.” 24Ni sa tukuni koya tiko ga vaka oya ko Paula, sa kaya mai ko Vesito e na domo levu, “Sa ca na ulumu ko iko, Paula. Sa vakalialiataki iko na levu ni nomu kilaka!” 25Sa qai kaya ko Paula, “Au sega ni lialia, kemuni, Vesito, na turaga dokai, ia au sa cavuta ga na vosa dina ka dodonu. 26E kila tu na tui na veika oqo, ka'u sa vosa doudou tiko kina e matana; ni'u sa kila dina ni sega na ka e vuni vua, ni a sega ni caka na ka oqo e na dua na yasana vuni. 27I kemuni Akariva, na tui, ko ni vakabauti ira li na parofita se sega? Au kila ni ko ni vakabauti ira!” 28Sa qai kaya vei Paula ko Akariva, “E na gauna lekaleka wale ga ko nanuma ni sa rawa ni ko rawai au kina me'u lotu va-Karisito?” 29Sa qai kaya ko Paula, “Se gauna lekaleka se gauna balavu, au sa masu vua na Kalou, e sega e na vukumuni ga, ia e na vukudra kece tale ga era vakarogoci au tiko e daidai, mo ni yaco mo ni vakataki au, ia me kakua ga ni ko ni vesu tu e na sinucodo me vaka oqo!” 30E ratou sa qai tu cake na tui, na kovana kei Verenaisi kei ira ka dabe vata tiko kei iratou, 31ka ra sa qai lako vakatikitiki ka veivosakitaka vakai ira na ka koya ka kaya, “E sega ni dua na ka e cakava na tamata oqo e dodonu me mate kina se me vesu tiko kina.” 32Sa qai kaya vei Vesito ko Akariva, “Kevaka e a sega ni cavuta na Sisa na tamata oqo me lai lewai vua ke a sa rawa sara ga ni sereki oqo.”


text: 1Sa qai lako mai vei au e dua vei iratou na agilosi e le vitu ka tiko vei iratou na sedre e vitu ka kaya vei au, “Lako mai me'u na vakatakila vei iko na cudruvi ni yalewa dautagane ka vakaitikotiko e na bati ni wai levu. 2O koya ka sa dau cala kei ira na tui kei vuravura, ka ra sa vakamatenitaki e na waini ni nona dautagane ko ira na kai vuravura” 3Sa qai vakasinaiti au na Yalo Tabu, ka sa kauti au na agilosi ki na veikau, ka'u sa qai raica e dua na yalewa sa vodo tiko e na dua na manumanu damudamu. Sa vitu na ulu ni manumanu oqo ka tini na kena i leu, ia sa robo e na yagona e na veiyaca vakasisila sa vosa vakacacataki kina na Kalou. 4Sa vakaisulu na yalewa oqo e na i sulu lokaloka kei na i sulu damudamu, ka sa vakaiukuuku e na koula, na veivatu talei kei na mataniciva. Sa taura tu e ligana e dua na bilo koula sa sinai e na veika vakasisila ka duka veluvelu ni nona dautagane. 5Sa volai toka e yadrena e dua na yaca vuni: “Ko Papiloni Levu, na tinadra na yalewa dautagane kei na veika vakasisila kei vuravura” 6Ia au sa raica na yalewa ni sa mateni e na nodra dra na yalododonu kei na nodra dra era sa vakamatei e na vuku i Jisu. Ia ni'u sa raici koya, au sa kurabui vakaIevu sara. 7A sa kaya vei au na agilosi, “A cava ko sa kurabui kina? Au na tukuna vei iko na i baIebaIe vuni ni yaIewa, kei na manumanu uIuivitu ka tini na kena i Ieu ka vodo tiko kina. 8Na manumanu ko a raica ni a bula e Iiu ka sa sega ni buIa tiko oqo, e na Iako cake mai na qara sa sega ni katumi rawa na kena titobu ka na Iako sara me Ia'ki vakarusai. Ia ko ira sa tiko e vuravura, ko ira sa sega ni voIai tu na yacadra e na i voIa ni buIa mai na i vakatekivu kei vuravura, era na kurabui ni ra raica na manumanu, ni a sa bula tu mada, ka sa qai sega tale, ka na qai lako tale mai. 9“Oqo e ganita na vakasama vuku. Na ulu e vitu koya e vitu na delana sa dabe toka kina na yalewa. 10O iratou tale ga oqo e vitu na tui. E lima e ratou sa bale oti, sa tiko e dua e daidai, na kena ka dua e sa bera ni lako mai. Ia ni sa na lako mai e na tiko vakadede vakalailai ga. 11Ia me baleta na manumanu ka a bula e liu ka sa qai sega tale, sa i koya na i ka walu ni tui e dina ga ni dua vei iratou na lewe vitu ko koya, ka sa na lako sara me la'ki vakarusai. 12“Ia na i leu e tini ko a raica koya e tini na tui ka sa sega ni soli vei ira na nodra kaukauwa vakatui e na gauna oqo, ia e na qai soli vei ira na kaukauwa me ra tui vata kei na manumanu me dua na aua. 13E ratou sa lomavata ko iratou na lewe tini oqo ka ratou solia vua na manumanu na nodratou kaukauwa kei na nodratou lewa. 14E ratou na valuta na Lami; ia na Lami kei ira sa tiko kaya, era sa kacivi, ka digitaki ka loma dina, e na rawai ira; ka ni sa nodra Turaga na turaga ka nodra Tui na tui ko koya!” 15Sa qai kaya tale vei au na agilosi, “Na veiwai ko a raica ni vakaitikotiko kina na yalewa dautagane koya ko ira na veimataqali tamata, kei na veiumatamata, kei na veimatanitu kei na veimataqali vosa. 16Na tini na i leu ko a raica, ko ira oqori kei na manumanu, era na cata na yalewa dautagane. Era na kauta Iaivi na veika kece sa tu vua ka Iaivi koya me Iuvawale tu. Era na kania na lewena ka vakamai koya e na bukawaqa. 17Ni sa vakacuruma ki lomadra na Kalou na gagadre me ra vakayacora kina na lomana, me ra lomavata kina me ra solia vua na manumanu na nodra kaukauwa vakatui, me yacova ni sa na vakayacori na vosa ni Kalou. 18“Ia na yalewa ko a raica sa i koya na koro levu sa lewai ira na tui kei vuravura”


text:
Na cava na tamata Lotu Vakarisito?
Taro: Na cava na tamata Lotu Vakarisito?
Sau ni taro: Na kenai vakamacala e nai vola e vakadewataka na vosa e kaya kina ni tamata Lotu Vakarisito e tautauvata kei na tamata e vakatusa ni vakabauta ni o Jisu e Karisito se e na noda bula vakabauta vaka lotu e vakabibitaki kina e na i vakavuvuli nei Jisu. Dina ga ni oqo e i tekitekivu vinaka ka vakatakila e so nai vakavakadewa tale e so, ia e sega soti sara ni matata mai na veika e vakamacala taka tiko nai Vola Tabu me baleta na tamata lotu vakarisito. Na vosa oqo na Tamata Lotu Vakarisito e vakayagataki vaka tolu e na i Vola Tabu vou (Cakacaka 11:26; 26:28; Matai ni Pita 4:16). O ira na dau muri Jisu e ra a kacivi Tamata Lotu mai Enitioki (Cakacaka 11:26) baleta na nodrai i tovo, na veika e ra vakayacori, na nodrai vosavosa e vaka taka sara ga na Kalou Na vosa oqo na Tamata Lotu Vakarisito e kenai balebale dina ga o ira e ra tiko e na loma ni soqosoqo nona na Karisito se o ira e na dau muria na Karisito.
Edina ni sa sivi yani oqo na gauna na vosa oqo na Karisito e sa vaka e sa mai yali na kena dina ka vaka me sa vakayagataki tu ga me vei ira na dau tukuni ni ra Lotu Dina se o ira e tiko sara e cake na nodra I vakatagedegede ni bula ka ra sega mada ga ni dau muri Jisu Karisito. E vuqa vaka vuqa na tamatama e ra sega ni vakabauta.
Tita 3:5 Kolu se kaya tikoga ni ra lotu vakarisito baleta ga ni ra lako tiko ki lotu se e ra vakaitikotiko e na dua na matanitu e vakatokai me Lotu Vakarisito. Na lako ki Lotu, vukei ira na dravudravua, se ke ko tamata vinaka e sega ni ko na rawa ni kaya kina ni ko Lotu Vakarisito(Joni 3:3; Joni 3:7; 1 Pita 1:23). Na lako ki Lotu e sega kina ni na rawa ni ko na vakatokai mo Lotu Vakarisito dina. Epheo 2:8 Na nomu lako vakawasoma ki valenilotu, ka soli ka ki na cakacaka ni lotu e sega kina ni rawa ni ko na kaya ni ko Tamata Lotu Vakarisito.
E vakatavulici keda na i Vola Tabu ni cakacaka vinaka e da vakayacora e sega kina ni da ciqomi mai vua na Kalou. E na matai ni Joni 1:12, “Kevaka eda sa kaya sa sega ni tu vei keda na ca, eda sa vakaisini keda, a sa sega ni tu vei keda na dina”. Na i valavala kecega e vakaraitaki ni talaidredre vua na Kalou (Joni 2:4, 10). E kena i balebale ni da gadreva kecega na veivosoti. Kevaka sa sega ni bokoci na noda i valavala ca, e na tiko ga vei keda na cudru ni Kalou ka tawa mudu.
Sa tiko li na nomu digidigi vua na Karisito ka vu mai na ka ko wilika eke? Ke io yalo vinaka curu “Au ciqoma Christ nikua”.
Na cava na tamata Lotu Vakarisito?


text: 1Ia ni sa oti koya au sa qai rogoea na ka e vaka na vakere ni domodra e dua na i vavakoso levu mai lomalagi, ka ra sa kaya: “AIeluya! Sa nona na noda Kalou na veivakabulai, na lagilagi kei na kaukauwa; 2ni sa dina ka dodonu na nona lewa. Sa tauca na nona lewa ko koya vua na yalewa dautagane o koya ka a vakadukadukalitaki vuravura e na nona dautagane, ka sa sauma vua na nodra dra na nona tamata.” 3Era sa qai kaya tale, “Aleluya! Sa kuvu cake tiko ga na kubou ni koro levu koya ka sega ni mudu!” 4A ra sa qai cuva sobu na qase e le ruasagavulukava kei ira na ka bula e va ka ra vakarokorokotaka na Kalou sa tiko e na i tikotiko vakaturaga ka ra kaya: “Emeni! Aleluya!” 5Sa qai rogo mai na i tikotiko vakaturaga e dua na domo ka kaya: “Ni vakacaucautaka na noda Kalou ko i kemuni kece na nona bobula, ko i kemuni na tamata kece ga ko ni sa dokai koya se ko ni cecere se lolovira” 6Au sa qai rogoca na ka e vaka na domodra e dua na i vavakoso levu, me vaka na vakere ni dua na savu levu ka vaka na domo ni kurukuru levu ni sa kaya: “Aleluya! Ni sa veiliutaki tiko vakatui na Turaga na noda Kalou Kaukauwa Sara! 7Me da sa mai reki ka marau ka vakalagilagi koya e na nona cecere ni sa qai yaco mai na gauna me vakamau kina na Lami, ka sa vakarautaki koya tu na watina. 8E a sa vakadonui vua me vakaisulu e na lineni matailalai sa sekavula ka savasava.” Ia na lineni matailalai na nodra i valavala dodonu na tamata yalosavasava ni Kalou. 9Sa qai kaya vei au na agilosi: “Vola na ka oqo: Sa kalougata ko ira era sa sureti ki na kana ni vakamau ni Lami.” Sa kaya tale vei au: “Oqo kece na vosa dina ni Kalou” 10Au sa qai cuva sobu e yavana me'u vakarokoroko vua, ia sa qai kaya vei au ko koya: “Kakua sara ni kitaka oqori! Ko i au na nomu i tokani bobula ka nodra tale ga na wekamu, ko ira kece era sa taura dei tiko na dina sa vakatakila ko Jisu. Vakarokorokotaka ga na Kalou!” Na dina ga a mai vakatakila ko Jisu, era a vakauqeti kina na parofita. 11Au sa qai raica ni sa tadola na lomalagi ka sa rairai e dua na ose vula. Sa vakatokai ko koya sa vodoka tiko me ko Yalodina ka Dodonu ka sa vakataulewa ka ia na i valu e na dodonu. 12Sa vaka na yameyame ni buka na yaloka ni matana, ka sa vakaisala na uluna e na vuqa na i sala vakatui. Sa volai tu vua e dua na yaca, ka sa sega ni dua tale e kila, ko koya duadua ga. 13Sa vakaisulu tu ko koya e na dua na i sulu sa somoti e na dra. Ia na yaca sa vakatokai vua koya, “Na Vosa ni Kalou” 14Era sa muri koya ka vodo ose vula na mataivalu kei lomalagi; era sa vakaisulu e na lineni matailalai sa vulavula ka savasava. 15Sa basika mai na gusuna e dua na i seleiwau gata me ravuta kina na veivanua. E na lewai ira ko koya e na i titoko kaukamea, ka na butulaka ko koya na i qaqi ni waini ni cudru waqawaqa ni Kalou Kaukauwa. 16Ia sa volai tu e na nona i sulu kei na sagana na yaca oqo, “A nodra Tui na tui, ka nodra Turaga na turaga” 17Au sa qai raica e dua na agilosi, sa tu cake tu mai na matanisiga ka sa kaci vei ira na manumanu vuka ni macawa e na domo levu ka kaya: “Ni lako mai! Ni soqoni mai ki na i vakayakavi levu ni Kalou, 18mo ni kania na lewedra na tui, na turaganivalu, na qaqa, na ose kei ira era vodoka, na lewedra na tamata kece ga, na bobula kei na galala, na lolovira kei na cecere!” 19Ka'u a qai raica na manumanu ni sa soqoni ira na veimatanitu e vuravura kei na nodra dui mataivalu me ra valuti koya sa vodo tiko e na ose kei na nona i mataivalu. 20A sa vesu na manumanu vata kei na parofita lasu o koya e a dau cakava na veika mana e mata ni manumanu, na veika e a lawakitaki ira kina ko ira sa tu vei ira na i vakatakilakila ni manumanu kei ira era qarava na kena i vakatakarakara. Ko i rau oqo e rau sa viritaki bulabula ki na drano bukawaqa sa kama tu kina na sulifure. 21Ia ko ira na kena vo era sa vakamatei e na i seleiwau, sa basika mai na gusu i koya sa vodo tiko e na ose. A ra sa kania na lewedra ko ira na manumanu vuka kece ga.


text:
Na cava na kenai balebale ena nomu ciqomi Jisu me nomu i vakabula?
Taro: Na cava na kenai balebale ena nomu ciqomi Jisu me nomu i vakabula?
Sau ni taro: O sa ciqomi Jisu Karisito me nomui vakabula. Taumada mo kila na tikini vosa “Jisu Karisito”nomui vakabula.
O cei o Jisu Karisito? E vuqa na tamata era vakatusa nio Jisu Karisito e tamata vinaka, qasenivuli vinaka ka parofita ni Kalou. Na veika kece oqo e vakamacalataka dina baleti Jisu, ia e sega ga ni vakamatatataka sara o cei dina o koya. E kaya nai Vola Tabu ni o Jisu e Kalou ena bula oqo vakatamata (Joni 1:1,14). Na Kalou e lako mai vuravura me mai vakavulici keda, vakabulai keda, vakadodonutaki keda, vosoti keda, ka mate ena vukuda. Jisu Karisito na Kalou, na Dauni Veibuli, na Kalou Cecere, ko sa ciqomi koya li na Jisu oqo?
Na cava nai Vakabula kei na cava na vuna eda gadreva kina nai vakabula? E kaya nai Vola Tabu ni da sai valavala ca kece eda vakayacora na veivalavala sega ni dodonu (Roma 3:10-18). Nai tinitini ni nodai valavala ca, eda na cudruvi kina mai vua na Kalou. Ni sa kenai sau ni valavala ca na mate ia sai solisoli walega ni Kalou na Bula Tawa Mudu ena vukui Karisito Jisu na noda Turaga (Roma 6:23), (Vakatakila 20:11-15) O koya eda gadreva kina na Kalou.
Jisu Karisito e lako mai vuravura ka mai vuravura ka mai mate me saumi kina (2 Koronica 5:21) O koya sa sega vua na cala, sa qisia ko koya mei soro ni nodai valavala ca me vakayacori kina vei keda na veivakadonui ni Kalou ena vukuna. Ia na Kalou sa vakatakila na nona loloma vei keda ni sa mate na Karisito me nodai sosomi ni da sa tamata ca. Oi au na sala kei na vu ni dina kei na vu ni bula, sa sega ni torovi Tamaqu walega e dua na tamata ena vukuqu ga (Joni 14:6, Acti 4:12). O vakabauta ni ko Jisu a nomui vakabula?
O Jisu li e nomui Vakabula? E vuqa na tamata e ra raica ni lotu vakarisito mo dau lako ga ki lotu, vakayacora na veika vakalotu ka sega ni ko vakayacora e so nai valavala ca. Na kila dina na Kalou sai koya na nomudrau bula veivolekati kei Jisu Karisito. Na ciqomi Jisu me nomui vakabula sai koya na nomu solia na nomu vakabauta kei na dina vua. E sega ni dua e bula ena vakabauta ga. E sega ni dua e vosoti baleta na veika e vakayacora. Na gaunisala duadua mo vakabulai kina sai koya na nomu ciqomi Jisu me nomui vakabula, vakabauta na nona mate mei sau ni nomui valavala ca kei na nona tucake tale me yalataki kina na nomu bula tawa mudu ( Joni 3:16). O Jisu e nomui vakabula li?
Kevaka ko via ciqomi Jisu me nomui vakabula mo cavuta na veivosa oqo vua na Kalou. Nanuma ni ko cavuta na masu oqo se masu cavaga ena sega ni vakabulai iko. Na vakabauti jisu Karisito kei na I otioti ni veika e vakayacora ena kauveilatai mo rawata kina na bula. Na masu oqo e vakaraitaka vua na Kalou na nomu vakabauti koya ka vakavinavinakataki koya ena nomu vakabulai. Na Kalou au kila niu sa i valavala ca ja sega ni yacova na nomuni vakarokorokotaki. Au vakabauta ni o Jisu Karisito e taura na totogitaki me baleti au, ia ena vukuna au rawa kina ni vosoti. Au ciqoma na nomu vosoti au kau biuta na noqu vakabauta vei kemuni ena vuku ni noqu vakabulai. Au ciqomi Jisu me noqui Vakabula. Vinaka vakalevu na nomuni loloma kei na veivosoti kei na i solisoli ni Bula Tawa Mudu.
Sa tiko li na nomu digidigi vua na Karisito ka vu mai na ka ko wilika eke? Ke io yalo vinaka curu “Au ciqoma Christ nikua”.
Na cava na kenai balebale ena nomu ciqomi Jisu me nomu i vakabula?


text: 1Ni sa oti na veika oqo au sa qai raica e va na agilosi e ratou tu e na tutu i vuravura e va, e ratou sa tarova tu na cagi kei vuravura e va, me kakua ni liwava na vuravura, se wasawasa, se liwava e dua na vunikau. 2Au sa qai raica e dua tale na agilosi ni sa lako sobu mai na i cabecabe ni matanisiga, sa taura tu na i tuki ni drega i vakatakilakila ni Kalou bula. Sa qai kaci vakadomoilevu ko koya ka kaya vei iratou na agilosi e va, ko iratou e a sa soli tu vei iratou na kaukauwa me ratou vakacacana kina na vuravura kei na wasawasa, 3ka kaya, “Dou kakua mada ni vakacacana na vuravura se na wasawasa se na veivunikau me yacova ni keitou sa vakatakilakilataka na yadredra na bobula ni noda Kalou.” 4Sa qai tukuna vei au ni kedra i wiliwili era sa vakatakilakilataki era sa le l 44,000 mai na nodra veiyavusa kece ga na Isireli. 5Vei ira na yavusa i Juta era sa vakatakilakilataki e 12,000 . Vei ira na yavusa i Rupeni e 12,000 . Vei ira na yavusa i Kata e 12,000 . 6Vei ira na yavusa i Aseri e 12,000 . Vei ira na yavusa i Nafitalai e 12,000 . Vei ira na yavusa i Manasa e 12,000 . 7Vei ira na yavusa i Simione e 12,000 . Vei ira na yavusa i Livai e 12,000 . Vei ira na yavusa i Isikari e 12,000 . 8Vei ira na yavusa i Sevuloni e 12,000 . Vei ira na yavusa i Josefa e 12,000 . Vei ira na yavusa i Penijamini e 12,000 . 9Ia ni sa oti oqo au sa qai rai yani ka raica, e dua na i vavakoso levu, sa sega ni dua na tamata e wilika rawa na kedrai wiliwili! Era sa lako mai na veimatanitu, na veiyavusa, na veimataqali tamata kei na veimataqali vosa kece ga. Era sa wavutu e na mata ni dabedabe vakatui kei na mata ni Lami, ka ra sa vakaisulu e na i sulu vulavula, ka ra tauri taba ni nuinui tu e na ligadra. 10A ra sa kacivaka tiko e na domo levu “Na noda vakabulai sa mai vua na noda Kalou, o koya sa tiko e na i dabedabe vakatui; mai vua tale ga na Lami.” 11Era sa tu wavokita na i tikotiko vakatui ko ira kece na agilosi kei ira na qase kei iratou na ka bula e va ka ra sa cuva vakatoboicu e na mata ni tikotiko vakaturaga ka vakarokorokotaka na Kalou, 12ka ra kaya, “Emeni! Me nona mada ga na noda Kalou na vakamolimoli, kei na lagilagi, kei na vuku, kei na vakavinavinaka, kei na vakarokoroko, kei na kaukauwa kei na qaqa ka tawa mudu! Emeni!” 13Sa qai vosa mai vei au e dua vei ira na qase, ka kaya, “O eei beka ko ira ka ra vakaisulu vulavula tu oqo, ka ra sa lako beka mai vei?” 14Au sa qai kaya vua, “Ko ni sa kila saka ga ko i kemuni.” Sa qai kaya vei au, “Sa i rra oqo era sa bula mai na veivakararawataki levu; era sa savata na nodra i sulu ka vakavulavulataka e na dra ni Lami. 15Oqo na vuna era sa tu kina e na mata ni tikofiko vakaturaga ni Kalou ka qaravi koya e na siga kei na bogi e na loma ni vale tabu. Ia ko koya sa trko e na i tikotiko vakaturaga e na taqomaki rra e na nona trko e na kedra maliwa. 16Era na sega ni via kana se via gunu tale. E na sega tale ga ni kati rra na siga se dua tani tale na mataqali katakata. 17Ni na kedra i vakatawa na Lami sa tiko e na loma ni trkotrko vakaturaga, ka na liutaki Ira ko koya ki na vurevure ni wai ni bula; ka na tavoya laivi kece ga na Kalou na wai ni mata mai na matadra”


text: 1Ia na i matai ni ka au kerea sa i koya me caka na masumasu, na masu ni kerekere, na veimasulaki baleti ira na tani kei na vakavinavinaka vua na Kalou e na vukudra na tamata kece ga; 2me ra masulaki na tui kei ira na veiliutaki me da tiko vinaka kina ka tiko veisaututaki, e na veitovo kece vakalou ka kilikili. 3Sa ka vinaka oqo ka vinaka vua na Kalou na noda i Vakabula, 4o koya sa gadreva me ra vakabulai na tamata kece ga, ka me ra kila na ka dina. 5Sa dua bauga na Kalou; ka dua bau tale ga na dauveivakaduavatataki e na kedrau maliwa na Kalou kei na tamata, sa i koya ko Karisito Jisu. 6Sa soli koya vaka i koya me sereki ira na tamata kece ga. Ia sa vakadinadinataka e na gauna sa lokuci na i naki ni veivakabulai ni Kalou. 7Au sa digitaki me'u i apositolo ka qasenivuli me'u vakatavulici ira na lewe ni veimatanitu tani e na vakabauta kei na dina. Au sa tukuna na ka dina ka sega ni lasu. 8Ia e na veivanua kece ga ko ni soqo kina mo ni so-kalou, au vinakata me ra masu na tagane era sa yalodina vua na Kalou ka sa rawa me ra laveta cake na ligadra ni sa sega vei ira na cudru kei na vakatitiqa. 9Me ra vakaisulutaki ira vakavinaka e na i sulu matau ka rakorako na yalewa. Me kakua ni tali na drau ni uludra se tokara na i ukuuku koula, mataniciva se i sulu i sau dredre. 10Me ra vakaitovotaki ira e na veitovo vinaka kece ga me vaka sa kilikili kei ira na yalewa era kaya ni ra sa lotu. 11Me ra vakarorogo na yalewa, e na yalomalumalumu ni ra sa vakatavulici. 12Au sa sega ni vakatara, na yalewa me i vakavuvuli se ma lewa na tagane ia me tiko lo ga, 13ni a buli e liu ko Atama ka qai muri ko Ivi. 14E a sega tale ga ni temaki ko Atama, na yalewa ga, ka mani i valavala ca kina. 15Ia era na vakabulai na yalewa e na gauna ni nodra vakasucu kevaka era tu dei tiko ga e na vakabauta, e na loloma, e na yalosavasava kei na yalomalumalumu.